text:
Nusi Ŋuɖui Nye Gɔmesese
Nusi Ŋuɖui Nye Gɔmesese
“NE MEYI ABADZI HEKPƆ ALESI NYE AFƆ KPLE ASIWO GLƆ̃E LA, MEWOA AVI.”—MIDORI, JAPAN.
ƑE ALAFA geɖee nye sia si ŋuɖui ɖe kpe na amegbetɔ. Wokpɔ kpeɖodzi le Egiptetɔ kuku siwo wosi atike na ŋu be fe alafa aɖewo enye sia si dɔlélea li. Anye be anyigbayeyedila Christopher Columbus hã lée. Eye ame miliɔn geɖe lénɛ egbea. Dɔ ka koŋue nye dɔléle sia si naa wozua nuwɔametɔ alea?
Woɖe nya “ŋuɖui” tso Helagbe me nya si gɔmee nye “funukpefe ʋudzoame” me eye * Menye kpefewo dzi koe dɔ sia dzena o, edzea lãkusi, fu, kpefetsiãka kple ka siwo bla wo ɖekae siwo katã kpena ɖe kpefeawo ŋu hã dzi. Ŋuɖui fomevi aɖewo ate ŋu agblẽ nu le wò ŋutigbalẽ, lãmenuwo kple wò ŋku gɔ̃ hã ŋu. Mina míade ŋugble le ŋuɖui fomevi eve siwo bɔ wu la ŋu—fumeŋuɖui kple kpefetete ŋuɖui.wozãnɛ na ŋuɖui kple lãmegbegblẽ fomevi bubu siwo ɖii 100 kple edzivɔwo.
Kpefewo fe Wɔwɔme
Kpefe enye afisi fu eve do go le. Kotoku titri aɖe si tome tsi wɔade aɖe le le funukpefe aɖewo eye kotoku sia tɔ kpɔ ɖe kpefea ŋu helénɛ ɖe te. (Kpɔ efe tataa le axa 4.) Lã falɛfalɛ aɖe le kotoku sia me. Lã falɛfalɛ sia dzaa tsi wɔade aɖe. Le kotokua me la, lã zɔzrɔ̃e aɖe si me dena si woyɔna be fuxlɔ̃e tsyɔ̃ fu eveawo nu. Ƒuxlɔ̃ea nana be fuawo mekaa wo nɔewo nɔa wo nɔewo ŋu lilim o. Ƒuxlɔ̃eawo xɔa agba kpekpe siwo ŋutilã la tsɔna hã, eye wole abe suɖui ene na wò funukpefeawo ale be wòmaa agba la ɖe wò fua fe akpa bubuwo.
Le kpɔɖeŋu me ne èzɔ, fu du, alo ti kpo la, wò kpekpeme si zina ɖe wò aligo kple klowo dzi te ŋu dea wò ŋutilã fe kpekpeme fe tefe ene va ɖo enyi! Togbɔ be agba sia fe akpa gãtɔ dzea lãkusia kple kpefetsiãkawo dzi hã la, wò fuxlɔ̃ea miana abe akutsa ene si naa wò fuwo te ŋu tsɔa agba sia.
Kpefetete Ŋuɖui
Ne ŋuɖui si naa kpefewo tena dze ame dzi la, ŋutilãa fe dɔlélenutsiŋutete ɖea mɔ le kpefewo katã ŋu wovea ame. Le susu aɖe si womenya o nu la, ʋumenugbagbevi gbogbo aɖewo—si me ʋumenugbagbevi siwo woyɔna be T cell hã le siwo wɔa akpa vevi aɖe le ŋutilãa fe dɔlélenutsiŋutete me—gena ɖe do siwo le funukpefekotokuawo me bibibi. Esia naa lãmetsi vovovowo dzana ɖe lãme na ame si nana be kpefewo ʋua dzo ame. Ƒunukpefekotokua me lã falɛfalɛ la me nugbagbeviwo te ŋu dzina ɖe edzi kabakaba ale gbegbe, ale be wòva zua abe lãkusi titri si me kansa ɖo ene. Lãkusi titri sia hã dzaa lãmetsi aɖe si gblẽa fuxlɔ̃ea. Esia naa fuawo va kaa wo nɔewo ŋu azɔ eye funukpefea fe ʋaʋã zua dɔ—eye evena helĩhelĩ ŋutɔ. Nudomegbegblẽ sia fe edziyiyi gbɔdzɔa ka si bla kpefetsiãkawo, eye kpefetsiãkawo kple wo ŋu lãkusi siwo wɔnɛ be kpefea megate ŋu lina o naa fuawo glina le wo nɔewo nu vie zi geɖe, eye wòglɔ̃na. Zi geɖe la kpefetete ŋuɖui gblẽa nu le kpefeawo ŋu eye alɔnu, klo, kple afɔwoe wòwɔna. Kpefetete ŋuɖuilélawo dometɔ siwo wu alafa memama 50 ŋuti tsena alo toa kɔ. Ʋu vɔna le lãme na wo dometɔ aɖewo eye wofe ŋku dzi kple veme funa hevea wo helĩhelĩ. Ðeɖiteameŋu kple dɔ siwo hona kpee, si asrã kple lãmevewo hã kpe ɖo la, kplɔa ŋuɖui sia ɖo.
Kpefetete ŋuɖui fe amedzidzedze toa mɔ vovovo le nusi wògblẽna le ame ŋu, alesi wòdzea ame dzii, kple ɣeyiɣi si wòxɔna hafi kana ɖe eme gome. Le ame aɖewo gome la, vevesese kple tidzedze adze egɔme vivivi kwasiɖa geɖe alo fe aɖewo gɔ̃ hã. Edzea ame bubuwo dzi kpata zi ɖeka. Kpefetete ŋuɖuia nɔa ame aɖewo ŋu ɣleti ʋɛ aɖewo ko kana ɖe eme eye megblẽa nu boo le wo ŋu o. Vevesesea hona na ame aɖewo ɣeaɖewoɣi gakana ɖe eme. Eye dɔa nɔa ame aɖewo ŋu fe geɖe nɔa fu ɖem na wo madzudzɔmadzudzɔe vaseɖe esime wozu nuwɔametɔ.
Amekawo ate ŋu alé dɔ sia? Ðk. Michael Schiff gblɔ be: “Nyɔnu siwo xɔ tso fe 40 va ɖo fe 60 koŋue te ŋu xɔnɛ wu.” Gake Schiff gagblɔ kpee be “ate ŋu adze amesiame dzi, metsɔ le fe si woxɔ me o, eye ɖeviwo kple ŋutsuwo siaa hã le eme.” Ete ŋu dzea amesiwo fe fometɔwo ŋu kpefetete ŋuɖui le xoxo la dzi bɔbɔe wu. Numekuku geɖe si wowɔ fia be atamanono, lolo akpa, kple ʋudodo nye nu vevi siwo koŋ gbɔ wòtsona dzea ame dzi bɔbɔe.
Ƒumeŋuɖui
Western Journal of Medicine gblɔ be: “Ƒumeŋuɖui le abe yame fe nɔnɔme ene le mɔ geɖe nu—ebɔ ɖe afisiafi, eye zi geɖe la, womekpɔnɛ dzea sii o eye wògblẽa nu geɖe ɣeaɖewoɣi.” To vovo na kpefetete ŋuɖui la, fumeŋuɖui ya mete ŋu kakana ɖe ŋutilã fe akpa bubuwo o ke boŋ kpefe ɖeka aɖe alo kpefe ʋɛ aɖewo ko ŋu wònɔa nu gblẽm le vivivi. Ne fuxlɔ̃ea va le nyinyim vivivi la, fuawo va nɔa wo nɔewo ŋu lilim. Esia megbe fu aɖewo va tona ɖe kpefea ŋu. Nutete aɖewo dona eye fu si le ete trina ɖe edzi eye wòva glɔ̃na. Efe dzesi bubuwo nye asikɔe tokɔwo, kpefe siwo ŋuɖui lé fe ɖiɖi klokloklo, lãme fe lialia kple vevesese, tidzedze, kple kpefe siwo dze ti.
Tsã la, wobua fumeŋuɖui be edzea ame dzi ne wole tsitsim. Gake fifia eŋunyalawo megabunɛ nenema o. The American Journal of Medicine gblɔ be: “Kpeɖodzi aɖeke meli be ame fe kpefe si menye nanekee gblẽ le eŋu o nadzudzɔ dɔwɔwɔ ɖe ɖoɖo nu le agba siwo wotsɔna ɖaa la ta le ame fe agbe me o.” Ke nukae hea fumeŋuɖuia vɛ? Britaintɔwo fe magazine The Lancet gblɔ be “glãkahehe geɖe le nu gblẽm” le agbagba siwo wodzena be woake ɖe nusi tututu gbɔe dɔ sia tsona ŋu. Numekula aɖewo do susu ɖa be gbã la, ate ŋu atso nane si agblẽ le fu ŋu, abe efe akpa sue aɖe fe ŋeŋe ene gbɔ. Esia ana fua nadze alɔ bubuwo eye wòagblẽ nu le fuxlɔ̃e ŋu. Ame bubuwo hã bui be fumeŋuɖuia dzea egɔme tso fuxlɔ̃ea ŋutɔ me. Wobui be ne ele nyinyim hele gbegblẽm la, agba va nɔa fu si le ete la dzi. Dɔléle bubuwo hona ne ŋutilã le agbagba dzem be wòaɖɔ fuxlɔ̃e si gblẽ la ɖo.
Amekawo dzie fumeŋuɖui ate ŋu adze? Togbɔ be menye tsitsi ɖeɖe ko gbɔe fumeŋuɖui tsona o hã la, zi geɖe la, fuxlɔ̃ea gbɔdzɔna ɖe edzi ne wole tsitsim. Amesiwo dzi wòagate ŋu adzee nye amesiwo fe funukpefewo mesɔ ɖe wo nɔewo nu nyuie o alo amesiwo fe afɔ kple ata ŋu lãkusi mesẽ o, alo wofe afɔ ɖeka didi wu ɖeka, alo amesiwo fe dzimefu medzɔ ɖe ɖoɖo nu o. Nuveviwɔame si tso afɔku aɖe si dzɔ ɖe ame fe kpefe dzi alo dɔ aɖe wɔwɔ si bia be woazã kpefea ʋuu wòaglo hã te ŋu naa fumeŋuɖui ɖea fu na ame. Ne nugbegblẽa nya dze egɔme ko la, lãmekpɔkpɔ ate ŋu ana ŋuɖuia nu nagasesẽ ɖe edzi wu.
Ðk. Tim Spector gblɔ be: “Ƒumeŋuɖui nye dɔ manyatalenu aɖe si tsoa nanewo koŋ wɔwɔ gbɔ gake etsoa domenyiŋusẽfianu siwo fe dome wonyi hã gbɔ.” Amesiwo dzi fumeŋuɖui te ŋu dzena bɔbɔe wu ye nye nyɔnu siwo xɔ tso fe 40 heyina kple nyɔnu siwo tsi wu siwo fe fomea me dɔa le. To vovo na fumasẽmasẽdɔ si tsoa alesi ame fe fuwo nɔa falɛfalɛ gbɔ la, fu fe kpekpeme boŋ gbɔe fumeŋuɖuiya tsona. Numekula aɖewo hã gblɔ be etsoa ɔksidzin si va tɔtɔna kple nu bubuwo le lãme kple ne nunyiame siwo nye vitamin C kple D fe agbɔmasɔmasɔ le lãme na ame gbɔ.
Wo Dada
Zi geɖe la, ŋuɖui dada bia atikezazã, kamedede, kple tɔtrɔ wɔwɔ le ame fe agbenɔnɔ me. Kamedede fe dɔdamɔnufiala aɖe ate ŋu afia kamedede aɖe wɔwɔ ame. Kamedede vovovowo anɔ eme abe esi me wokuna ɖe nu ŋu alo zina ɖe nu dzi be woatsɔ ahe lãmekawo mee alo azi wo dzi, esiwo naa gbɔgbɔtsixe tsia ame fo, kple kamedede si me wotea agba kpekpe alo kɔa agba kpekpewo ene. Kamedede siawo wɔnɛ be dɔléle bubu geɖe siwo me kpefewo fe ame veve, wofe tete, ɖeɖiteameŋu, lãmemakɔmakɔ, kple blanuilélewo hã le kana ɖe eme vie. Wokpɔe le ame tsitsiwo gɔ̃ hã ŋu be kamedede ɖea vi na wo. Kamedede ate ŋu axe mɔ na fu fe kpekpe akpa hã. Ame aɖewo hã gblɔ be ne wotsɔ nu xɔdzo alo nu fafa alo ne wotsɔ abuitɔamedɔdada kpɔ egbɔe la vevesesea kana ɖe eme vie. *
Esi lolo dzi ɖeɖe akpɔtɔ ate ŋu awɔ geɖe le kpefevevesese nutsitsi ŋu ta la, ŋuɖɔɖo le nusi woɖuna me wɔa akpa vevi aɖe le ŋuɖui dada ŋu. Ame aɖewo hã gblɔ be nuɖuɖu siwo me calcium sɔ gbɔ le abe amagbewo, atikutsetse, kple tɔmelã siwo me omega-3 mi le ɖuɖu—kple nuɖuɖu siwo ŋu woɖe atsa le kple esi me ami sɔ gbɔ ɖo akpa dzi tsotso—te ŋu ɖea lolo kple vevesese siaa dzi kpɔtɔna. Le mɔ ka nu? Ame aɖewo gblɔna be nuɖuɖu siawo tɔgbe xea mɔ na kpefe fe dzoʋuʋuame. Ame aɖewo hã gblɔna be nuɖuɖu siwo me ʋulɛ̃, esiwo wotsɔ nyinotsi wɔe, lu, tomatos, anagote, atadi, kple agbitsa mele o la hã nyona na ame aɖewo.
Le go aɖewo me la, wokafu kpefea koko hã be enyo woatsɔ akpɔ egbɔe. Wofoa amekonuaɖe kpefea tẽ le go sia me si nana be amekola la te ŋu ɖea kpefea fe lã si dzaa aɖi gblẽnu la ɖa. Gake mɔ sia mewɔa dɔ tututu o elabena vevesesea gbugbɔ vana. Wogawɔa nusi de ŋgɔ boo wu ema si me woɖɔa li kpefe bliboa katã (si zi geɖe nyea aligo alo klo) kple ame tɔ wɔwɔea. Amekoko sia fomevi te ŋu nɔa anyi dea fe 10 va ɖo fe 15 eye wòɖea vevesese dzi kpɔtɔna ŋutɔ.
Nyitsɔ laa la, atikewɔlawo te dɔyɔɖaŋu si megblẽa nu fũ le ame ŋu o kpɔ abe esiwo wodoa atike si nye hyaluronic acid ɖe kpefea tẽ ene, ale lãmetsi wɔade si nɔa kpefea la nanɔ anyi. Zi geɖe la, klo koŋue wote ŋu donɛ na. Europatɔ aɖewo fe numekuku ɖee fia be wokpɔ dzidzedze le atike aɖewo siwo dzra fuxlɔ̃ea ɖo dodo me.
Togbɔ be womeke ɖe atike aɖeke si daa ŋuɖui keŋkeŋ ŋu o hã la, atike geɖewo ɖea vevesese kple dzoʋuamea dzi kpɔtɔna eye wokpɔ be ɖewo hã te ŋu xea mɔ na dɔa fe ŋgɔyiyi. Vevesesenutsitike, kple corticosteroid dɔyaɖaŋu, atike siwo me steroid mele o siwo ɖea vevesesea dzi kpɔtɔna, atike siwo ɖea ŋuɖui dzi kpɔtɔna, atike siwo ɖea ŋutilã fe dɔlélenutsiŋutete dzi kpɔtɔna, atike siwo trɔa asi le domenyiŋusẽfianu ŋu, kple atike siwo trɔ asi le domenyiŋusẽmenugbagbevi ŋu be woatsi tre ɖe alesi ŋutilã hoa aʋa ɖe dɔléle ŋu ŋuti la katã nye dɔyɔɖaŋu aɖewo siwo wozãna be woaɖe vevesese siwo ŋuɖui hena vɛ dzi akpɔtɔ. Gake gbɔdzɔekpɔkpɔ mevana dzro ko o, elabena atike siawo katã gblẽa nu le ame ŋu le mɔ bubuwo nu. Viɖe kple afɔku siwo le wo me dada kpɔ be woanya esi nyo na ame nyea kuxi sesẽ na dɔnɔ kple ɖɔktawo siaa.
Aleke amesiwo le ŋuɖui si naa vevesese alea gbegbe lém la te ŋu nɔ te ɖe enui?
[Etenuŋɔŋlɔwo]
^ mm. 4 Esiawo dometɔ aɖewoe nye fumeŋuɖui, kpefetete ŋuɖui, esi naa asrã, ŋuitsetsee kpakple ŋutifiame, ɖeviwo fe kpefetete ŋuɖui, aluba, fuŋukotoku ʋudzoame, ŋuɖui si naa asrã, esi naa asrã kple vuvɔ eye tefea biãna hefiea ame, esi naa ka si tso alɔnu yi asibidɛwo me ɖua ame, lãmeka veame, Reiter’s syndrome, kple esi naa dzimeve.
^ mm. 18 Nyɔ! medaa asi ɖe dɔyɔɖaŋu, atike, alo amekoko mɔnu aɖeke dzi o. Enye dɔnɔ ɖesiaɖe ŋutɔ fe agba be wòaku nu me nyuie atso nya me le esi anyo nɛ ŋu.
[Nya si ɖe dzesi si le axa 6]
ATAMANONO, LOLO AKPA, KPLE ƲUDODO NYE NU VEVI SIWO KOŊ GBƆ WÒTSONA KPEƑETETE ŊUÐUI DZEA AME DZI BƆBƆE
[Aɖaka/Nɔnɔmetata si le axa 8]
DƆYƆÐAŊU BUBUWO
Wobua dɔyɔmɔnu aɖewo be wonyo wu eye womegblẽa nu boo le ame ŋu abe esi ame geɖe ŋutɔ wɔna le wo gbɔ la ene o. Esiawo dometɔ aɖewoe nye oral type II collagen, si ŋu numekula aɖewo gblɔ le be wokpɔ dzidzedze le ezazã be wòaɖe kpefe fe tete kple kpefe ʋudzoame dzi akpɔtɔ. Le mɔ ka nu? To mɔxexe na lãmetsi ʋudzoamewo kple lãmetsi siwo gblẽa nu si fe ɖewoe nye esiwo woyɔna be interleukin-1 kple tumor necrosis factor a. Wogblɔ be wokpɔ be nunyiame aɖewo siwo wokpɔna tso nuɖuɖu si tso agble dzi ŋutɔ me tẽ te ŋu xea mɔ na lãmetsi gblẽnu siawo. Wofe ɖewoe nye vitamin E, vitamin C, niacinamide, tɔmelã ŋu mi siwo me eicosapentaenoic acid kple gammalinolenic acid le. Le China la, wozã Tripterygium wilfordii Hook F, si nye gbetike aɖe fe geɖe. Wogblɔ be enyo na kpefetete ŋuɖui dada.
[Nuwo fe nɔnɔme si le axa 4, 5]
(Edze nyuie le agbalẽa ŋutɔ me)
ƑUNUKPEƑE SI LE DEDIE
ƑUŊUKOTOKU
LÃKUSI
ƑUXLƆ̃E
KPEƑETSIÃKA
KPEƑEKOTOKU
KPEƑELÃ FALƐFALƐ
TSI SI NƆA KPEƑEA
ƑU
KPEƑETETE ŊUÐUI
MƆ MEGAVA LE WO DOME O
ƑU KPLE ƑUXLƆ̃EA LE GBEGBLẼM
KPEƑELÃ FALƐFALƐ SI LE DZO ƲUM
ƑUMEŊUÐUI
ƑUXLƆ̃E SI KAKA
ƑUXLƆ̃EA LE GBEGBLẼM
ƑU TOTOE
[Afi Si Míexɔ Mɔɖeɖe Tso]
Source: Arthritis Foundation
[Nɔnɔmetata siwo le axa 7]
Ŋuɖui ate ŋu adze ɖeviwo kple ame tsitsiwo siaa dzi
[Nɔnɔmetata siwo le axa 8]
Ðoɖowɔwɔ ɖe kamedede kple nuɖuɖu si sɔ ŋuti ate ŋu ana gbɔdzɔe ame vaseɖe afi aɖe


c: text/html

text:
Nya Siwo Hawòtiwo Gblɔ
Kpɔ video siwo ku ɖe sɔhɛ siwo tso xexea me godoo la ŋu, wofo nu tso wofe agbemekuxiwo kple ale si wole te nɔm ɖe wo nui la ŋu.
Biblia Xexlẽ
Nuxexlẽ menɔa bɔbɔe ɣesiaɣi o, gake Biblia xexlẽ ya ɖea vi ŋutɔ. Sɔhɛ ene aɖewo fo nu tso ale si Biblia xexlẽ ɖea vi na wo la ŋu.
Mawu Dzi Xɔxɔ Se
Le miniti etɔ̃ fe video sia me la, sɔhɛwo gblɔ nu siwo tae woxɔe se be Wɔla aɖe li ɖo.
Mekpɔ Dzidzeme Vavãtɔ Kekeake
Èdi be yeakpɔ dzidzeme le agbe mea? Lé to ɖe Cameron ŋu esi wòle ale si wòwɔ kpɔ dzidzeme le nuto aɖe si me màsusui be ate ŋu akpɔ dzidzime le o me la gblɔm.
Ga
Se aɖaŋu siwo hawòtiwo ɖo ku ɖe gazazã, edzadzraɖo kple ale si nàda asɔ le ganyawo gome ŋu la ɖa.
Lãmesẽmenɔnɔ
Ðe wòsesẽna na wò be nàɖu nu ɖe ɖoɖo nu ahade kamea? Le video kpui sia me la, sɔhɛwo gblɔ nu siwo wowɔna hafi nɔa lãmesẽ me.
Dzedzeme
Nu ka tae wòate ŋu asesẽ na sɔhɛwo be woada sɔ le wofe dzedzeme ŋu? Nu kae akpe ɖe wo ŋu?
Megbelelehehe
Se nya siwo sɔhɛwo gblɔ tso megbelelehehe kple ɣeyiɣia ŋu dɔwɔwɔ nyuie ŋu la ɖa.
Asitelefon
Asitelefon wɔa akpa vevi aɖe le sɔhɛ geɖewo fe hadomegbenɔnɔ me. Vi kawoe asitelefon ɖena? Afɔku kawoe le ezazã me?
Gbɔdɔnuwɔnawo Tsɔtsɔ Ðe Fu Na Ame
Se nya siwo sɔhɛ atɔ̃ aɖewo gblɔ tso gbɔdɔnuwɔnawo tsɔtsɔ ɖe fu na ame kple nu siwo woawɔ ne wodo mo ɖa la ŋu.

robotstxt: allowed

filter: keep


text: 4 Oo Israel-viwo, mise Yehowa fe nya,Elabena Yehowa le nya hem kple anyigba la dzi nɔlawo,+Elabena nyatefetoto, dɔmenyonyo alo sidzedze Mawu aɖeke megale anyigba la dzi o.+2 Wole alakpatam kam, wole alakpa dam,+ wole ame wum,+Fififi kple ahasiwɔwɔ+ bɔ,Eye ʋukɔkɔɖi tsiã ɖe ʋukɔkɔɖi nu.+3 Esia tae anyigba la axa nu,+Eye nu ate edzinɔla ɖe sia ɖe ŋu;Gbemelãwo kple dzifoxe dzodzoewo,Kpakple atsiafumelãwo ke hã atsrɔ̃.4 “Gake ame aɖeke megawɔ dzre alo wòaka mo na ame o,+Elabena wò dukɔ la le abe ame siwo le dzre wɔm kple nunɔla ene.+5 Eya ta miakli nu le ŋkeke me,Eye mia kple nyagblɔɖila miakli nu abe le zã me ene.Eye mana ɖoɖoe nazi le mia dada nu.*6 Ðoɖoe azi le nye dukɔ nu,* elabena sidzedze aɖeke mele wo si o.Esi miegbe nu le sidzedze gbɔ ta la,+Nye hã magbe mi, be miagawɔ nunɔladɔ nam o;Eye esi mieŋlɔ mia Mawu fe se* la be ta la,+Nye hã maŋlɔ mia viwo be.7 Zi ale si wosɔ gbɔe la, zi nenemae wowɔ nu vɔ̃ ɖe ŋunye.+Matrɔ wofe ŋutikɔkɔe wòazu vlododo.*8 Nye dukɔ la fe nu vɔ̃e nye wofe nuɖuɖu,Eye wofe vodada le wo dzrom* vevie.9 Nu ɖekae adzɔ ɖe dukɔ la kple nunɔla siaa dzi;Mabia akɔnta wo le wofe zɔzɔme ta;Eye mahe wofe nuwɔna me tsonuwo ava wo dzi.+10 Woaɖu nu, ke womaɖi fo o.+Woawɔ gbolo, ke womadzi ɖe edzi o,+Elabena womede bubu Yehowa ŋu o.11 Gbolowɔwɔ kple wain kpakple wain yeye la,Ðe wonana ame doa kpo nu nyui wɔwɔ.+12 Nye dukɔ le nu ta biam le wofe ati kpakpɛwo gbɔ,Eye wowɔa nu si wofe atizɔti* gblɔ na wo;Elabena ahasigbɔgbɔ na wotra mɔ,Eye wofe gbolowɔwɔ na wogbe be yewomabɔbɔ ɖe yewofe Mawu te o.13 Wosaa vɔ le towo tame,+Eye wodoa dzudzɔ le togbɛwo dzi,Le logotiwo, storax-ti kple ati gãwo te,+Esi wodo vɔvɔli nyuie ta.Esia tae mia vinyɔnuwo wɔa gbolo,Eye miafe toyɔvinyɔnuwo wɔa ahasi.14 Nyemebia akɔnta mia vinyɔnuwo le esi wowɔ gbolo,Alo miafe toyɔvinyɔnuwo le esi wowɔ ahasi ta o.Elabena ŋutsuwo kplɔa gbolowo ɖea kpɔe,Eye wo kple nyɔnu gbedoxɔmegbolowo saa vɔ;Woatsrɔ̃ dukɔ masenugɔme+ ma.15 Togbɔ be Israel le ahasi wɔm hã la,+Yuda, wò ya mègawɔ nu vɔ̃ ma o.+Migava Gilgal,+ alo ayi Bet-Aven,+Alo aka atam be, ‘Zi ale si Yehowa le agbe la!’+ o.16 Elabena Israel dze aglã abe nyinɔ dzeaglã ene.+Ðe Yehowa anyi wo abe alẽtsui ene le gbeɖufe gbadzaa?*17 Efrayim ku ɖe legbawo+ ŋu.Miɖe asi le eŋu!18 Ne wono wofe aha* la vɔ la,Ekema wowɔa gbolo.Eye edziɖulawo* lɔ̃a vlododo.+19 Yafofo ablae ɖe efe aʋalawo me.*Eye ŋu akpe wo ɖe wofe vɔsawo ŋu.”


text:
29 “Baba na Ariel,* Ariel, du si me David fu asaɖa anyi ɖo!+Minɔ edzi fe sia fe,Minɔ miafe ŋkekenyuiwo+ ɖuɖu dzi fe sia fe.2 Gake mahe xaxa ava Ariel dzi,+Eye nuxaxa kple konyifafa anɔ anyi,+Eye wòazu abe Mawu fe vɔsamlekpui ene nam.+3 Mafu asaɖa anyi ɖe ŋuwò godoo,Matɔ kpɔ ɖe ŋuwò aɖe to ɖe wò,Eye mafu kpo ɖe ŋuwò.+4 Woabɔbɔ wò ɖe anyi,Anyigba tu me kee nàfo nu tso,Eye wò gbe aɖi hɔlɔhɔlɔ tso ke me.Wò gbe aɖi tso to me+Abe ŋɔliyɔla fe gbe ene,Eye àdo ŋɔtimegbee tso ke me.5 Wò ketɔ* gbogboawo azu abe kewɔ memee ene,+Eye ŋutasẽlawo fe ha azu abe tsro si ya lɔ ɖe enu ene.+Ava eme zi ɖeka kpoyi.+6 Aʋakɔwo fe Yehowa atrɔ susu ɖe ŋuwò,Eye wòatsɔ dziɖegbe, anyigbaʋuʋu kple gbeɖiɖi sesẽ,Ahom kple ya sesẽ kpakple dzobibi axɔ na wò.”+7 Dukɔ siwo katã ho aʋa ɖe Ariel ŋu,+—Dukɔ siwo katã ho aʋa ɖe eŋu,Dudzidzelawo fe xɔ tsrala siwo wotu ɖe eŋu,Kple ame siwo hea xaxa vaa edzi—Anɔ abe drɔ̃e kple zãmeŋutega ene.8 Anɔ abe ale si dɔwuitɔ kua drɔ̃e be yele nu ɖum,Ke ne enyɔ la, dɔ ganɔa ewum* ene;Eye abe ale si tsikɔwuitɔ kua drɔ̃e be yele tsi nom,Ke ne enyɔ la, nu tea eŋu eye tsikɔ ganɔa ewum* la ene.Aleae wòanɔ na dukɔ siwo katãHo aʋa ɖe Zion To ŋu la fe amehawo.+9 Miɖo asi nu, eye miafe nu neku;+Mitsɔ nu tre ŋku, ne miagakpɔ nu o.+Womu aha, ke menye wain ye mu wo o;Wole zɔzɔm sagasaga, ke menye aha muamee na o.10 Elabena Yehowa trɔ alɔ̃ tsu dɔdɔ fe gbɔgbɔ kɔ ɖe mia dzi;+Emia miafe ŋku siwo nye nyagblɔɖilawo,+Eye wòtsyɔ nu miafe ta siwo nye ŋutegakpɔlawo.+11 Ŋutegawo katã zu abe agbalẽ si nu wotre la me nyawo ene na mi.+ Ne wotsɔe na ame si nya nuxexlẽ hegblɔ nɛ be, “Meɖe kuku, xlẽe sesĩe” la, aɖo eŋu be, “Nyemate ŋui o, elabena wotre enu.”12 Eye ne wotsɔ agbalẽ la na ame si menya nuxexlẽ o hegblɔ nɛ be, “Meɖe kuku, xlẽe” la, aɖo eŋu be: “Nyemenya nuxexlẽ o!”13 Yehowa be: “Dukɔ sia vaa gbɔnye kple wofe nu,Eye wotsɔ wofe nuyiwo dea bubu ŋunye,+Ke wofe dzi te ɖa xaa tso gbɔnye;Eye amegbetɔwo fe sedede siwo wofia wo la dzie wonɔa te ɖo vɔ̃am.+14 Eya ta nyee nye Ame si agawɔ nu kple dukɔ sia wòawɔ nuku,+Nukunuwo fe nukunu wòanye mawɔ;Eye nunya abu ɖe wofe nunyalawo,Eye gɔmesese aɣla ɖe wofe aɖaŋudzelawo.”+15 Baba na ame siwo dzea agbagba ɖe sia ɖe be yewoaɣla yewofe ɖoɖowo* ɖe Yehowa,+Wowɔa wofe dɔwo le viviti meHenɔa gbɔgblɔm be: “Ame kae le mía kpɔm?Ame kae nya nu si wɔm míele?”+16 Aleke mietrɔ gbo nuwo ale!Ðe woabu zemela abe tsu enea?+Ðe nuwɔwɔ la agblɔ le ewɔla ŋu be:“Menye eyae wɔm oa”?+Eye ɖe numeme agblɔ le emela ŋu be:“Mele ɖeke me sem oa”?+17 Madidi o Lebanon azu atikutsetsebɔ,+Eye woabu atikutsetsebɔ la ɖe avewo dome.+18 Gbe ma gbe la, tokunɔwo ase agbalẽ la me nyawo,Eye ŋkuagbãtɔwo fe ŋkuwo akpɔ nu tso blukɔ kple viviti me.+19 Ame fafawo akpɔ dzidzɔ ɖe Yehowa ŋu vevie,Eye ame siwo da ahe le amegbetɔwo dome la atso aseye ɖe Israel Ƒe Kɔkɔetɔ la ŋu.+20 Elabena ŋutasẽla maganɔ anyi o,Adegbefola la nu ayi,Eye woatsrɔ̃ ame siwo katã nɔa adeklo dzi ɖe vɔ̃wɔwɔ ŋu la ɖa,+21 Ame siwo alakpanya le nu na la naa amewo zua agɔdzelawo,Wotrea mɔ̃ na ametaʋlilawo le dugbo la nu+Eye wotsɔa nyahehe fufluwo tea ame dzɔdzɔe fe nya ɖe to.+22 Eya ta ale Yehowa, ame si ɖe Abraham+ la, gblɔ na Yakob fe afee nye esi:“Ŋu magakpe Yakob azɔ o,Eye efe mo magatsi dãa azɔ o.*+23 Elabena ne ekpɔ viawo,Siwo nye nye asinudɔwɔwɔwo le eme la,+Woakɔ nye ŋkɔ ŋu;Ɛ̃, woakɔ Yakob Ƒe Kɔkɔetɔ la ŋu,Eye Israel fe Mawu la fe ŋɔdzi alé wo.+24 Ame siwo fe gbɔgbɔ le mɔ tram la ase nu gɔme,Eye nyatofoetolawo ke hã alɔ̃ woafia nu wo.”
Etenuŋɔŋlɔ
^ Ðewohĩ efia “Mawu Ƒe Vɔsamlekpui,” anye Yerusalem ye wowɔnɛ.


text: 15 “Le fe adre sia fe adre fe nuwuwu la, nàtsɔ fe ake.+2 Ale si woatsɔ fe akee nye esi: fetɔ ɖe sia ɖe atsɔ fe si ehavi nyi le eŋu la ake. Megafoe ɖe ehavi alo nɔvia nu be wòaxe fea o, elabena woaɖe gbefãe be wotsɔ fe ke le Yehowa ŋkume.+3 Àte ŋu afoe ɖe amedzro+ nu be wòaxe fea, ke ele be nàɖe asi le wò nu sia nu si le nɔviwò gbɔ la ŋu.4 Ke mele be ame aɖeke nanye ame dahe le dowòme o, elabena Yehowa ayra wò godoo+ le anyigba si Yehowa wò Mawu tsɔ le nawòm be wòanye wò domenyinu la dzi,5 ne ènya ɖo to Yehowa wò Mawu fe gbe, eye nèwɔ se siwo katã dem mele na wò egbea la dzi pɛpɛpɛ ko.+6 Elabena Yehowa wò Mawu ayra wò, abe ale si wòdo ŋugbe na wòe ene, eye àdo nu* na dukɔ geɖewo gake mahiã be wò ya nàdo naneke o;+ àkpɔ ŋusẽ ɖe dukɔ geɖewo dzi, gake womakpɔ ŋusẽ ɖe wò ya dziwò o.+7 “Ne nɔviwòwo dometɔ aɖe da ahe le mia dome le wò du aɖe me, le wò anyigba si Yehowa wò Mawu tsɔ le nawòm dzi la, mègasẽ wò dzi me alo amia asi me ɖe nɔviwò dahe la o.+8 Ke boŋ nàʋu wò asi me nɛ dɔmenyotɔe,+ eye nàdo nu sia nu si hiãe, si mele esi o la nɛ.9 Kpɔ nyuie be susu vɔ̃ aɖeke nàgaɖo wò dzi me, ne nàgblɔ be, ‘Ƒe adrelia si nye ablɔɖefe la gogo,’+ eye nàgbe dɔmenyonyo na nɔviwò dahe la, ale be màna nanekee o. Ne edo ɣli na Yehowa le tawò la, azu nu vɔ̃ na wò.+10 Ele be nàna nui faa,+ eye mègafa konyi* tso eŋu o, elabena esia tae Yehowa wò Mawu ayra wò le nu sia nu si nàwɔ kple dɔ sia dɔ si nàwɔ me ɖo.+11 Elabena ame dahewo anɔ anyigba la dzi ɣesiaɣi kokoko.+ Esia tae mele se dem na wò be: ‘Ʋu wò asi me nànyo dɔme na nɔviwò si hiã tu, eye wòda ahe le wò anyigba dzi.’+12 “Ne wodzra nɔviwò, Hebri ŋutsu alo Hebri nyɔnu na wò, eye wòsubɔ wò fe ade la, ekema nàɖe asi le eŋu le fe adrelia me ahana ablɔɖee wòadzo.+13 Eye ne èna ablɔɖee be wòadzo la, mègana wòayi asi fuflu o.14 Na nui faa tso wò lãhawo dome, tso wò nukufofe, wò amiɖafe kple wainfiãfe. Ale si Yehowa wò Mawu yra wòe la, nenema nue nàna nui ɖo.15 Ðo ŋku edzi be ènye kluvi le Egipte-nyigba dzi kpɔ, eye Yehowa wò Mawu ɖe wò. Esia tae mele se sia dem na wò egbea ɖo.16 “Gake ne egblɔ na wò be, ‘Nyemadzo le gbɔwò o!’ elabena elɔ̃ wò kple wò afemetɔwo, le esi wòkpɔ dzidzɔ le gbɔwò ta la,+17 ekema kplɔe yi ʋɔtru ŋu nàtsɔ nuŋɔnui aŋɔ to nɛ ate ɖe ʋɔtrua ŋu, ne wòazu wò kluvi le efe agbemeŋkekewo katã me. Aleae nàwɔ na wò kosi hã.18 Ne èna ablɔɖee wòdzo le gbɔwò la, megave wò o, elabena apadɔwɔla fe dɔwɔwɔ tefe eve nue wòsubɔ wò ɖo fe ade, eye Yehowa wò Mawu yra wò le nu siwo katã nèwɔ la me.19 “Kɔ wò nyiwo kple wò alẽwo fe vi gbãtɔ siwo katã nye atsu la ŋu na Yehowa wò Mawu.+ Mègazã wò nyiwo* fe vi gbãtɔ atsɔ awɔ dɔ aɖeke o, eye mègako fu na wò alẽwo fe vi gbãtɔ hã o.20 Ele be wò kple wò afemetɔwo miaɖui le Yehowa wò Mawu ŋkume fe sia fe, le tefe si Yehowa atia.+21 Ke ne nu wɔ afi aɖe nɛ, efe ŋku gbã, alo nu gblẽ le efe tefe bubu aɖe ŋu vevie la, mègatsɔe sa vɔ na Yehowa wò Mawu la o.+22 Ðui le wò duwo* me, ame si ŋu mekɔ o kple ame si ŋu kɔ siaa ate ŋu aɖui, abe ale si woɖua sãde kple zi ene.+23 Gake mègaɖu efe ʋu o;+ ɖuɖui ɖe anyigba abe tsi ene.+


text:
ENYO
Dukôwo kata miva nemia kafu yehowa
To the right to the left
COUPLET I:
Miabé tamésusuwo kple nugnagnawôwo
Womatem aho nami le heheyameoooo
Negbe yesuko yuda dzanta
Amemaye miatsô miape Agbe nan
REFRAIN I:
Yesu nusin katatô negne
(Nusin lasiwo nye mawu aho nam)… (chr1)
Eeeeee nusinkatatô negne
(Nusin la siwo nye mawu aho nam)
Takuvio neyidzi mbé nusin katatô negne
(Nusin la siwo nye mawu aho nam)
Come on Je puis tout par celui qui me fortifie
COUPLET II:
Miabé kutrikuku kpke miapé agbagbadzewoo womatem aho nami le heheyeame ooo
Negbe yesu ko mawu fe alinvi
Amema ye miatsô miape agbe nan
Miabe tamesusuwo kple nusiwo miékpônaaaaaa womatem aho nami
Lé heheyeamewoooo negbe Yesuko mawu pe dzidula amemaye miatsô miape agbe nan
REFRAIN I:
Yesu Yesu yeeee (chr1)
Takuvio neyidzi mbé nusin katatô nenye(chr1)
Eeeee nusin katatô nenyeeeeee(chr1)
BRIDGE:
Ayayay.. Mawu nyooooo haaa
Dogansiwo néwô nam aaaade
(A)menuvevedô siwo newô nam aaade
Nye dela makafuwo masubô madodedzi yi
Mavômeeee
REFRAIN II:
Dosiwo Yesuwô
Ameadeke matem ahôwooo…..(chr2)
Nyatepe matrôtrô yeeee(chr2)
ooo dôsiwo yesu wô(chr2)
Dosiwo Yesuwô(chr2)
Nu kliko dzoatsu Yesuwô(chr2)
Dosiwo Yesuwô Dosiwo Yesuwô Dosiwo Yesuwô
Ameadeke ameadeke matem ahôèwoooo
Éeéee dosiwo Yesuwô (chr2)
Nyatepe matrôtrô yeeee(chr2)
Nukliko dzoatsu Yesuwoanyooooo.
BRIDGE :
Héba éee break it down…..hahahhaha
Heaba time of Praise… Heeeeba
Needisa le dôyôpe.. dôbadzi gedewoo
Ne yesu te la siwoaa lanwome aaasinn
Ne edisa le zan tsitsina ne vu dzime yele nukakeee dzim yele ne Yesu te la siwoaa
Tôwome anyo
oooo mbé yesu nyo laaaa… (Enyoooo)
kalintô bubuadeke melio…(Enyoooooo)
ouuuu yesunyo laaa…(Enyoooo)
mawububuadeke melio la mebe….(Enyoooooo)
haaha come on
This is the joyfull time let celebrate the lord
REFRAIN II:
One two three four dosiwo Yesuwô Dosiwo Yesuwô Dosiwo ameadeke ameadeke matem ahôwooo éeeee
Dosiwo Yesuwô (chr2)
Nukliko dzoatsu Yesuwô (chr2)
Nyatepe matrôtrô yeee (chr2)
(Dosiwo Yesuwô Dosiwo Yesuwô Dosiwo Yesuwô ameadeke matem ahôè yewoanyo)
Le nye agbeme le nye sronpé le nye dôwome. ..te woanyooooo.
Retrouvez la chanson en cliquant ici


text:
Nu Kae Nye Yehowa Ðasefowo Ƒe Dɔdzikpɔha?
Dɔdzikpɔha nye Kristotɔ tsitsi kpɔnutefe fe fufofo sue aɖe si naa mɔfiame Yehowa Ðasefowo le xexea me godoo. Wofe dɔa le akpa eve me:
Wokpɔa Biblia me mɔfiame siwo wonana to agbalẽwo, videowo kple odiowo, kpekpewo kple Yehowa Ðasefowo fe suku vovovoawo dzi la fe ɖoɖoa dzi.—Luka 12:42.
Wokpɔa Yehowa Ðasefowo fe dɔa dzi le xexea me godoo: wonaa mɔfiame ku ɖe gbefãɖeɖedɔa ŋu eye wowɔa ɖoɖo ɖe ga alo nu bubu siwo amewo dzɔna na habɔbɔa la zazã ŋu.
Dɔdzikpɔhaa zɔna ɖe kpɔɖeŋu si ‘apostoloawo kple hamemetsitsi’ siwo nɔ Yerusalem le fe alafa gbãtɔ me ɖo ɖi la dzi. Ŋutsu mawoe tsoa nya me le nya veviwo ŋu ɖe Kristo-hame blibo la nu. (Dɔwɔwɔwo 15:2) Abe ale si wònɔ le ŋutsu wɔnutefe mawo gome ene la, Dɔdzikpɔhaa me tɔwo menye míafe habɔbɔa fe kplɔlawo o. Wodia mɔfiame le Biblia me, eye wolɔ̃ ɖe edzi be Yesu Kristo ye Yehowa Mawu ɖo hamea fe Ta.—1 Korintotɔwo 11:3; Efesotɔwo 5:23.
Ame kawoe nye Dɔdzikpɔhaa me tɔwo?
Dɔdzikpɔhaa me tɔ woe nye: Kenneth Cook, Jr., Samuel Herd, Geoffrey Jackson, Stephen Lett, Gerrit Lösch, Anthony Morris III, Mark Sanderson, kple David Splane. Wosubɔna le míafe Dɔwɔfegã le Brooklyn le New York le Amerika.
Ðoɖo ka nue Dɔdzikpɔhaa le?
Dɔdzikpɔhaa ɖo kɔmiti ade siwo kpɔa dɔa fe akpa vovovowo dzi, eye Dɔdzikpɔha me tɔ ɖe sia ɖe nɔa kɔmiti ɖeka alo esi wu ema me.
Ðoɖowo Gbɔ Kpɔlawo Ƒe Kɔmiti: Kɔmiti sia kpɔa senyawo gbɔ, ekpɔa kpekpeɖeŋunana le dzɔdzɔmefɔkuwo me kple nya siwo ku ɖe Yehowa Ðasefowo yome titi le wofe dzixɔsewo ta ŋu kpakple nudzɔdzɔ kpata bubu siwo ku ɖe Yehowa Ðasefowo ŋu la gbɔ.
Dɔwɔlawo Ƒe Kɔmiti: Kɔmiti sia kpɔa Betel-fomea me tɔwo fe nyawo gbɔ.
Agbalẽtata Kɔmiti: Kɔmiti sia kpɔa Biblia-srɔ̃gbalẽwo tata kple wo ɖoɖo ɖe tefetefewo dzi, eya kee kpɔa kpekpewɔfewo, gbegɔmeɖefewo kple alɔdzedɔwɔfewo tutu fe ɖoɖowo hã dzi.
Subɔsubɔ Kɔmiti: Kɔmiti sia kpɔa míafe “Fiaɖufe ŋuti nya nyui” gbɔgblɔ dɔa dzi.—Mateo 24:14.
Nufiafia Kɔmiti: Kɔmiti sia kpɔa Biblia me mɔfiame siwo wonana to kpekpewo, sukuwo, video kple odiowo dzi la fe ɖoɖoa dzi.
Agbalẽŋɔŋlɔ Kɔmiti: Kɔmiti sia kpɔa Biblia me mɔfiame siwo wonana to agbalẽ tatawo kple nyatakakadzraɖofea dzi la fe ɖoɖoa dzi, eya kee kpɔa gbegɔmeɖedɔwo hã dzi.
Tsɔ kpe ɖe dɔ vovovo siwo Dɔdzikpɔhaa me tɔwo wɔna le kɔmiti siawo me ŋu la, wokpena kwasiɖa sia kwasiɖa dzroa habɔbɔa fe nuhiahiãwo me. Le kpekpe siawo me la, wodzroa Ŋɔŋlɔawo me eye woɖea mɔ Mawu fe gbɔgbɔ kɔkɔea fiaa mɔ wo, eye wodzea agbagba be yewofe nu nasɔ le nyametsotsoawo me.—Dɔwɔwɔwo 15:25.
Ame kawoe nye Dɔdzikpɔha fe kpeɖeŋutɔwo?
Ame siawo nye Kristotɔ anukwareɖila siwo kpea asi ɖe Dɔdzikpɔha fe kɔmitiawo ŋu. (1 Korintotɔwo 4:2) Ŋutete kple nutefekpɔkpɔ su wo si ku ɖe dɔ si dzi wofe kɔmitia kpɔna la ŋu, eye wodea kpekpe si wofe kɔmitia wɔna kwasiɖa sia kwasiɖa la. Togbɔ be kpeɖeŋutɔ siawo mekpɔa gome le nyametsotsowo me o hã la, woɖoa aɖaŋu nyuiwo henaa nyatakaka veviwo ku ɖe numedzodzroawo ŋu, wowɔna ɖe kɔmitia fe nyametsotsowo dzi, eye woléa ŋku ɖe nyametsotsoawo me tsonuwo kple ale si nuwo le afɔ tsɔmee la ŋu. Dɔdzikpɔhaa tea ŋu dea dɔ wo si hã be woayi aɖakpɔ mía nɔviwo ɖa le xexea fe tefe vovovowo alo be woakpɔ gome le wɔna tɔxɛwo abe fe sia fe takpekpewo kple Gilead Suku nuwuwu wɔnawo ene me.


text:
Àte Ŋu Akpɔ Dzidzemea?
Àte Ŋu Akpɔ Dzidzemea?
Amerikatɔ agbalẽŋlɔla Henry Thoreau ŋlɔ le keke fe 1854 me ke be: “Ame akpa gãtɔ xaxa le wo ɖokui me hafi le agbe gake womia nu ɖe edzi.”
Edze fã be ame akpa gãtɔ fe dzi medze eme le efe ɣeyiɣia me o. Gake ema anye fe 150 siwo va yi. Ðe nuwo trɔ egbea? Alo ɖe Thoreau fe nyawo gakpɔtɔ nye nyatefea? Ke aleke nuwo le le gowòme? Ðe wò dzi dze emea, èle ŋutifafa mea? Alo be mèle dedie o, mènya alesi etsɔme ava nɔ o, eye ne míazã Thoreau fe nyawo le mɔ bubu nu la, be ‘èxaxa hezi kpia’?
NUBLANUITƆE la, nu geɖe le xexeame siwo nana be amewo fe dzi medzea eme o. Mina míatɔ asi wo dometɔ ʋɛ aɖewo ko dzi. Le dukɔ geɖe me la, dɔmakpɔwɔe kple fetu si mede naneke o hea hiãkame kple efe gakuxiwo vɛ. Le dukɔ bubuwo me la, ame geɖe zãa wofe ŋusẽ fe akpa gãtɔ ɖe kesinɔnuwo kple ŋutilãmenunɔamesiwo yometiti ŋu. Ke hã dzimaɖitsitsi koe hoʋiʋligbenɔnɔ si wòlɔ ɖe eme la hena vɛ zi geɖe, menye dzidzeme o. Dɔléle, aʋawɔwɔ, nuvlowɔwɔ, numadzɔmadzɔwɔwɔ, kple ameteteɖeanyi hã mena amewo nɔa ŋutifafa me o.
Wodi Dzidzeme
Ame geɖe medi be yewoatsɔ nɔnɔmeawo nenema abe alesi wòle xexeame ene o. Antônio * nye dɔwɔlawo fe ŋgɔnɔla le adzɔnuwɔfe gã aɖe le São Paulo, Brazil. Esi wòdi be yeana agbenɔnɔ nanyo ɖe edzi ta la, enɔa eme wolɔa gbɔ tsia tre ɖe dɔmemegãwo ŋu gake esia mena efe susu dze akɔ anyi o.
Ame aɖewo kpɔa mɔ be srɔ̃ɖeɖe ana yewoakpɔ tomefafa aɖe sinu le agbe me, gake meva nɔa nenema na wo o. Marcos nye asitsala kpɔdzidzedze aɖe. Efo eɖokui ɖe dunyahehe me eye wòva zu dugã si me dɔwɔfe gãwo le dzi kpɔla. Gake nuwo menɔ nyonyom le efe fomea me kura o. Esi viawo dzo le afeme la, eya kple srɔ̃a dome klã le masɔmasɔ siwo gbɔ womete ŋu kpɔ o ta.
Gerson, si nye ɖevi aɖe si tsi ablɔ dzi le Salvador,Brazil, di be yeatsa akpɔ nutefe. Ezɔa mɔ kple agbatsɔʋukulawo tso du me yi du me. Etefe medidi hafi wòzu atikevɔ̃ɖizãla henɔa fi fim be yeatsɔ ayi yefe nugbegblẽwɔwɔa dzii o. Kpovitɔwo lée zi geɖe. Gake togbɔ be Gerson nye akpasesẽnuwɔla kple adãnuwɔla hã la, edi vevie be yefe dzi nadze eme. Ðe wòate ŋu ava kpɔe gbaɖegbea?
Vania dada ku esime wònye ɖevi, eye afea kple nɔvianyɔnu si nye dɔnɔ dzi kpɔkpɔ va nɔ Vania dzi. Vania dea sɔleme gake ese le eɖokui me be Mawu gblẽ ye ɖi. Le nyatefe me la, efe susu medze akɔ anyi o.
Marcelo hã li. Nusi ko dim Marcelo nɔ enye be yeaɖu agbe. Kplɔ̃ɖofewo dede kple sɔhɛ bubuwo—anɔ ɣe ɖum, anɔ aha nom, ahanɔ atike vɔ̃ɖiwo zãm yakayaka—dzɔa dzi nɛ. Ɣeaɖeɣi la, eda kɔ kple sɔhɛ bubu aɖe eye wòde abi eŋu. Emegbe la, evee be yewɔ nu nenema eye wòdo gbe ɖa na Mawu be wòakpe ɖe ye ŋu. Eya hã di be yefe susu nadze akɔ anyi.
Nutefekpɔkpɔ siawo ɖe nɔnɔme aɖewo siwo ate ŋu agblẽ ame fe tomefafa me la fia. Ðe mɔ aɖe li si dzi dɔwɔlawo ŋgɔnɔla la, dunyahela la, ɖevi si tsi ablɔ dzi, nyɔnuvi si dzi agba gã nɔ, kple kplɔ̃ɖofedela la ate ŋu ato akpɔ dzidzeme si dim wonɔ la? Ðe nusi dzɔ ɖe wo dzi la fia nane mía? Biabia eveawo fe ŋuɖoɖoe nye ẽ, abe alesi míakpɔe le nyati si kplɔe ɖo me ene.
[Etenuŋɔŋlɔ]
^ mm. 6 Míetrɔ ŋkɔ aɖewo.
[Nɔnɔmetata si le axa 3]
Ðe nèdia dzidzeme veviea?


text: 21 Yehowa fe gbe gava nam be:2 “Amegbetɔvi, trɔ mo ɖe Yerusalem lɔfo, eye nàgblɔ nya ɖe kɔkɔefewo ŋu, eye nàgblɔ nya ɖi ɖe Israel-nyigba ŋu.3 Gblɔ na Israel-nyigba be, ‘Ale Yehowa gblɔe nye esi: “Kpɔ ɖa, metso ɖe ŋuwò, maɖe nye yi le aku me+ atsrɔ̃ ame dzɔdzɔe kple ame vɔ̃ɖi siaa ɖa le mewò.4 Elabena mele ame dzɔdzɔe kple ame vɔ̃ɖi siaa tsrɔ̃ ge ɖa, nye yi ado le aku me ɖe ŋutilãwo* katã ŋu tso anyiehe va se ɖe dziehe.5 Amewo katã adze sii be nye Yehowa ye ɖe nye yi le aku me. Magagbugbɔ ayi aku me o.”’+6 “Ke wò amegbetɔvi, nɔ ŋeŋem nànɔ dzodzom nyanyanya,* ɛ̃, nɔ ŋeŋem abe ame si le veve sem helĩhelĩ ene le wo ŋkume.+7 Eye ne wobia wò be: ‘Nu ka tae nèle ŋeŋem ɖo?’ hã la, nàɖo eŋu na wo be, ‘Nya aɖe tae.’ Elabena ele eme va ge, vɔvɔ̃ ana dziwo katã nalólo gbanaa, eye asiwo katã ado agblɔ, nu ate gbɔgbɔwo katã ŋu, eye tsi atsyɔ le klowo katã nu.*+ ‘Kpɔ ɖa! Egbɔna, eye wòle eme va ge,’ Afetɔ Dziɖulagã Yehowa ye gblɔe.”8 Eye Yehowa fe gbe gava nam be:9 “Amegbetɔvi, gblɔ nya ɖi, eye nàgblɔ be, ‘Ale Yehowa gblɔe nye esi: “Gblɔ be: ‘Yi!+ Wonyre yi, eye wozrɔ̃ eŋu.10 Wonyree be wòawu ame geɖe; wozrɔ̃ eŋu be wòada dzo abe dzikedzo ene.’”’”“Ðe míakpɔ dzidzɔ oa?”“‘Ðe wòado* vlo vinye fe fiatikplɔ la,+ abe ale si wòwɔ ati ɖe sia ɖe enea?11 “‘Wotsɔe na be woazrɔ̃ eŋu, ne woalée ɖe asi. Wonyre yi sia hezrɔ̃ eŋu be woatsɔ ade asi na ametsrɔ̃la.+12 “‘Amegbetɔvi, do ɣli, eye nàfu asi nu,+ elabena yi la va ɖe nye dukɔ ŋu; Israel fe amegãwo katã ŋue wòva ɖo.+ Yi la awu wo kple nye dukɔ la siaa. Eya ta fo aklito nàxa nu.13 Elabena wodoe kpɔ,+ ke nu kae adzɔ ne yi la do vlo fiatikplɔ la hã? Maganɔ* anyi o,’+ Afetɔ Dziɖulagã Yehowa ye gblɔe.14 “Amegbetɔvi, gblɔ nya ɖi, si akpe, eye nàgblɔ zi etɔ̃ be, ‘Yi!’ Amewuyie, yi si awu ame geɖewoe wònye ɖe to ɖe wo.+15 Vɔvɔ̃ ana wofe dziwo nalólo gbanaa,+ eye ame geɖewo aku aɖo baba ɖe wofe agbowo nu; matsɔ yi awu ame geɖe. Vavãe, ele dzo dam abe dzikedzo ene, eye wozrɔ̃ yi la ŋu na amewuwu!16 Lã nu le ɖusime! Nyè yi miame! Yi afi sia afi si wò nu trɔ ɖo!17 Nye hã masi akpe, eye mawɔ nu si ana nye dɔmedzoe nu nafa.+ Nye Yehowa ye gblɔe.”18 Eye Yehowa fe gbe gava nam be:19 “Amegbetɔvi, de dzesi mɔ eve siwo dzi Babilon-fia fe yi la ato ava. Mɔ eve siawo nadze egɔme tso anyigba ɖeka dzi, eye nàtu mɔfiati* ɖe afi si mɔa dze le ɖo ta du eveawo me.20 De dzesi mɔ ɖeka na yi la be wòato ayi ɖe Amonitɔwo fe du Raba+ ŋu, eye bubu nayi ɖe Yerusalem+ si ŋu woɖo gli sesẽwo ɖo le Yuda la ŋu.21 Elabena Babilon-fia va tɔ ɖe mɔ dzevee la nu, le mɔ eveawo dzefe, be yeaka afa. Eʋuʋu aŋutrɔawo. Ebia gbe efe legbawo;* eɖe ŋku ɖe aklã ŋu.22 Afa si le nuɖusi me nɛ la trɔ ɖe Yerusalem ŋu, ne woatu gligbãnuwo, woaɖe gbe woawu amewo, woado aʋaɣli, woatu gligbãnu ɖe agbowo ŋu, woafu kpo ahaɖo dudzidzelawo fe gli ɖe eŋu.+23 Gake afa la adze aʋatsonyae le ame siwo* ka atam na wo la ŋkume.+ Ke eɖo ŋku wofe vodada dzi, eye aɖe aboyo wo.+24 “Eya ta ale Afetɔ Dziɖulagã Yehowa gblɔe nye esi: ‘Miena miafe dzidadawo kple nu vɔ̃wo dze fãa le miafe nuwɔnawo katã me ale be woɖo ŋku miafe vodada dzi. Azɔ esi woɖo ŋku mia dzi la, woalé mi sesẽe.’*25 “Gake wò ŋkeke de azɔ, Oo Israel fe amegã vɔ̃ɖi,+ si ŋu wode kubii, wò toheɣi mamlɛa ɖo.26 Ale Afetɔ Dziɖulagã Yehowa gblɔe nye esi: ‘Ðe tablanu ɖa, eye ɖe fiakuku ɖi.+ Maganɔ alea o.+ Do ame tsɛ ɖe dzi,+ eye nàbɔbɔ amegã ɖe anyi.+27 Gbegblẽ, gbegblẽ, gbegblẽe mana wòazu. Eye manye ame aɖeke tɔ o va se ɖe esime ame si tɔ wònye le se nu la nava,+ eye matsɔe anɛ.’+28 “Amegbetɔvi, gblɔ nya ɖi be, ‘Ale Afetɔ Dziɖulagã Yehowa gblɔ ɖe Amonitɔwo kple wofe vlodoame la ŋue nye esi.’ Gblɔ bena: ‘Yi! Woɖe yi le aku me hena amewuwu, wozrɔ̃ eŋu be wòada dzo abe dzikedzo ene hena nugbegblẽ.29 Togbɔ be wokpɔ aʋatsoŋutegawo eye woka alakpafa na wò hã la, woatsɔ wò ali kɔ ɖe ame siwo wowu,* ame vɔ̃ɖi siwo fe ŋkeke de, eye wofe toheɣi mamlɛa ɖo la dzi.30 Gbugbɔ yi la de aku me. Madrɔ̃ ʋɔnu wò le tefe si wowɔ wò le, le anyigba si dzi nèdzɔ ɖo.31 Matrɔ nye dziku afo ɖe dziwò. Maflɔ nye dɔmedzoe fe dzo ɖe ŋuwò, eye matsɔ wò ade asi na ŋutasẽlawo, ame siwo bi ɖe nu gbegblẽ fe aɖaŋu me.+32 Àzu nake na dzo,+ eye woakɔ wò ʋu ɖi le anyigba la dzi, womagaɖo ŋku dziwò akpɔ o, elabena nye Yehowa ye gblɔe.’”


text: 9 David bia gbe ɖeka be: “Ðe ame aɖe gakpɔtɔ ɖe Saul fe afe me, ne mave enu le Yonatan ta?”+2 Ke dɔla aɖe le Saul fe afe la me, si ŋkɔe nye Ziba.+ Eye woyɔe va David gbɔ, eye fia la biae be: “Wòe nye Ziba?” Eɖo eŋu be: “Wò subɔvie nye esi.”3 Eye fia la biae be: “Ðe ame aɖe gasusɔ ɖe Saul fe afe me, si maɖe Mawu fe amenuveve afia?” Ziba gblɔ na fia la be: “Yonatan viŋutsu aɖe li, si fe atawo tu.”+4 Eye fia la biae be: “Afi kae wòle?” Ziba ɖo eŋu na fia la be: “Ele Makir,+ Amiel vi fe me le Lo-Debar.”5 Enumake Fia David dɔ ame woyi ɖakplɔe tso Makir, Amiel vi fe me le Lo-Debar vɛ.6 Esi Saul vi Yonatan fe vi Mefiboset va David gbɔ la, ebɔbɔ tsyɔ mo anyi enumake. Eye David yɔe be: “Mefiboset!” Etɔ be: “Wò subɔvie nye esi!”7 Eye David gblɔ nɛ be: “Mègavɔ̃ o, mave+ nuwò godoo le fofowò Yonatan ta, eye magbugbɔ tɔgbuiwò Saul fe anyigbawo katã ana wò, eye wò la, àɖu nu le nye kplɔ̃ ŋu ɖaa.”+8 Enumake wòtsyɔ mo anyi gblɔ be: “Ame kae wò subɔvi nye be nètrɔ susu* ɖe nye, ame si nye avu kuku+ la ŋu?”9 Eye fia la dɔ woɖayɔ Saul fe subɔvi Ziba vɛ, eye wògblɔ nɛ be: “Metsɔ nu siwo katã nye Saul kple efe afe blibo la tɔ la na wò afetɔ fe tɔgbuiyɔvi la.+10 De agble nɛ, wò ŋutɔ kple viwòwo kpakple wò dɔlawo, eye miatsɔ nukuawo vɛ, ne wòanye nuɖuɖu na wò afetɔ fe tɔgbuiyɔvi la fe amewo, ne woaɖu. Ke wò afetɔ fe tɔgbuiyɔvi Mefiboset ŋutɔ ya aɖu nu le nye kplɔ̃ ŋu ɖaa.”+Ke ŋutsuvi wuiatɔ̃ kple subɔvi blaeve le Ziba si.+11 Eye Ziba gblɔ na fia la be: “Ale si nye afetɔ fia de se na efe subɔvi la, nenemae wò subɔvi la awɔ.” Eya ta Mefiboset ɖua nu le David fe kplɔ̃ ŋu* abe fiaviwo dometɔ ɖeka ene.12 Viŋutsuvi aɖe le Mefiboset si, si ŋkɔe nye Mika;+ eye ame siwo katã le Ziba fe me la zu Mefiboset fe subɔviwo.13 Ke Mefiboset ŋutɔ nɔ Yerusalem, elabena fia fe kplɔ̃ ŋue wòɖua nu le ɖaa;+ eye efe ata eveawo tu.+


text: 18 Ame sia ame si ɖea eɖokui ɖe aga la le eya ŋutɔ fe nudzodzrowo yome tim;Etsia tre ɖe nunyawo katã ŋu.*2 Bometsila mekpɔa dzidzɔ ɖe gɔmesese ŋu o;Ke boŋ nu si le efe dzi mee wòɖena ɖe go.+3 Ne ame vɔ̃ɖi va do ko la, ekema vlododo hã va dona,Eye ŋukpe kple vlodoamee zɔna.+4 Ame fe numenyawo nye tɔ goglo.+Nunya fe vudo nye ta si le dzidzim bɔbɔbɔ.5 Menyo be woade ame vɔ̃ɖi dzi+Alo woate ame dzɔdzɔe ɖe anyi le ʋɔnu o.+6 Bometsila fe nyawo dea dzre afe,+Eye eya ŋutɔ fe nue nana wòdzena na fofo.+7 Bometsila fe nue nye efe gbegblẽ,+Eye efe numenyawo nye mɔ̃ na efe agbe.*8 Ameŋugblẽla fe nyawo le abe nuɖuɖu vivi ene;*+Wominɛ wòyina keke dɔgbo me ke.+9 Ame sia ame si wɔa kuvia le efe dɔ ŋu la,Nugblẽla nɔvi wònye.+10 Yehowa fe ŋkɔ nye mɔ́ sesẽ.+Afi mae ame dzɔdzɔe la sina yina eye wònɔa dedie.*+11 Kesinɔtɔ fe kesinɔnuwoe nye efe du sesẽ;Eye wòbunɛ be enye gli sesẽ si akpɔ ye ta.+12 Hafi ame nadze anyi la, efe dzi dana gbã,+Eye ɖokuibɔbɔ doa ŋgɔ na bubu.+13 Ne ame aɖe ɖo nya ŋu hafi va se eŋu nyatefenyawo la,Bometsitsi kple ŋukpe wònye nɛ.+14 Ame fe gbɔgbɔ ate ŋu alée ɖe te le efe dɔléɣi,+Ke ame kae ate ŋu anɔ te ɖe gbɔgbɔ si dzi nu te ɖo vevie la nu?*+15 Sidzedze sua nugɔmesela fe dzi si,+Eye nunyalawo fe to dia sidzedze yome mɔ.16 Nunana ʋua mɔ na nunala;+Enana wodona ɖe ame ŋkutawo ŋkume.17 Ame gbãtɔ si va gblɔ efe nya la dzena ame dzɔdzɔe,+Va se ɖe esime ame evelia va bia gbee.*+18 Nudzidze tsia dzre nu,+Eye wòtsoa nya me na* hoʋlila sesẽwo.19 Nɔvi si ŋu woda vo ɖo la tri akɔ wu du sesẽ,+Eye dzre aɖewo le abe mɔ́ sesẽ fe gameti ene.+20 Ame fe nu fe kutsetse ana wòaɖi fodo;+Nu siwo do tso efe nu me la aɖi fo nɛ.21 Ku kple agbe le aɖe la si me;+Ame siwo lɔ̃a ezazã la aɖu efe kutsetse.+22 Ame si kpɔ srɔ̃nyɔnu nyui la, efe asi su nu nyui dzi,+Eye amenuveve wònye tso Yehowa gbɔ nɛ.+23 Ame dahe ɖea kuku ne ele nu fom,Ke kesinɔtɔ daa gbe ɖe ame gbɔ.24 Xɔlɔ̃ aɖewo li siwo gblẽa wo nɔewo dome,+Gake xɔlɔ̃ aɖewo kuna ɖe ame ŋu wu ame nɔvi gɔ̃ hã.+


text:
Epître de Jude
YUDA ƑE AGBALẼ
Kpɔkplɔyiɖeme :
Yuda, ame si nye Yakobo nɔvi lae ŋlɔ Yuda fe Agbalẽ. Le
ɣemaɣi me la, ame geɖewo va zu Kristotɔwo eye wokaka ɖe afi
sia afi. Ke wo dometɔ aɖewo trɔ zu aʋatsonufialawo, he amewo
ɖa tso nyatefe la gbɔ eye wode tɔtɔ hamea me. Nu sia na Yuda
ŋlɔ agbalẽ sia hedo ŋusẽ xɔsetɔwo be woanɔ te sesῖe eye woalé
xɔse vavãtɔ la me ko ɖe asi ɣesiaɣi.
Emenyawo:
1. Kpɔkplɔyiɖeme, 1-4
2. Nuxɔxlɔ̃ hena ŋudzɔnɔnɔ ɖe aʋatsonufialawo ŋu, 5-6
3. ŋusẽdodo hena xɔse vavãtɔ me léle ɖe asi, 17-23
4. Yayranyawo, 24-25
1 Yuda, Yesu Kristo fe dɔla kple Yakobo nɔviŋutsu, ŋlɔ na ame siwo woyɔ, ame
siwo Mawu Fofo la lɔ̃ eye Kristo Yesu lé wo ɖe te. 2 Amenuveve, ŋutifafa kple lɔlɔ̃
nanye mia tɔ le agbɔsɔsɔ me.
Mawumavɔ̃lawo fe nu vɔ̃ kple tsɔtsrɔ̃
3 Nɔvi lɔlɔ̃awo, togbɔ be metsi dzi vevie be maŋlɔ nu na mi le ɖeɖe si fe
gomekpɔlawo míenye la ŋuti hã la, edze ŋunye be maŋlɔ na mi, ado ŋusẽ mi be
miaʋlῖ xɔse si wotsɔ de asi na ame kɔkɔeawo zi ɖeka hena ɣeyiɣiawo katã la ta. 4
Mele esia gblɔm elabena ame aɖewo, ame siwo fe ʋɔnudɔdrɔ̃ woŋlɔ da ɖi tso blema
ke la va tra wo ɖokuiwo ɖe mia dome dzaa. Wonye mawumavɔ̃la, siwo trɔ míafe
Mawu la fe amenuveve wòzu mɔɖeɖe na ŋunyɔnuwo wɔwɔ eye wogbe nu le Yesu
Kristo, míafe dziɖula ɖeka hɔ̃ kple Afetɔ la gbɔ.
5 Togbɔ be mienya esiawo katã xoxo hã la, medi be maɖo ŋku edzi na mi be
Afetɔ la ɖe efe dukɔ tso Egipte nyigba dzi gake emegbe la, etsrɔ̃ ame siwo mexɔ edzi
se o. 6 Ke mawudɔla siwo melé wofe bubutefe me ɖe asi o, ke boŋ wogblẽ woawo
ŋutɔ fe afe ɖi la, esiawoe wòde gae ɖe viviti me eye wotsɔ gakɔsɔkɔsɔ mavɔ de wo
hena ʋɔnudɔdrɔ̃ le ŋkekegã la dzi. 7 Nenema ke, Sodom kple Gomora kpakple du
siwo foxlã wo la tsɔ wo ɖokuiwo dzra na ŋutilãmeŋunyɔnuwo wɔwɔ kple agbe vlo
nɔnɔ. Wonye ame siwo le fu kpem le dzo mavɔ fe tohehe me la fe kpɔɖeŋu.
8 Nenema ke drɔ̃ekula siawo fo ɖi woawo ŋutɔ fe ŋutilãwo, wotsi tre ɖe
dziɖulawo ŋu eye wofoa nu vɔ̃ le dzifodɔlawo ŋu. 9 Mawudɔlagã Maikel gɔ̃ hã esi
wònɔ nya hem kple vɔ̃ɖitɔ la tso Mose fe ŋutilã kukua ŋuti la, mete ŋu do dzi gblɔ
nya vɔ̃ aɖeke ɖe eŋuti o, ke ɖeko wògblɔ be, “Afetɔ la aka mo na wò!” 10 Gake ame
siawo ya foa nu kple dzugbe ɖe nu sia nu si gɔme womese o la ŋuti eye nu sia nu si
gɔme wose to seselelãme me abe lã siwo mebua tame o ene la, nu siawo kee nye nu
siwo gblẽa wo dome.
11 Babaa na wo! Woto Kain fe mɔ; woti viɖe yome hege ɖe Balam fe vodada
me eye wotsrɔ̃ wo le Kora fe aglãdzedze la me.
12 Ame siawo nye ɖifonuwo le hamea fe lɔlɔ̃nuɖufewo. Woɖua nu kpli mi
ŋumakpetɔe, wonye alẽkplɔla siwo nyia woawo ŋutɔ ɖokuiwo ko. Wole abe alilῖkpo
siwo medzaa tsi o, eye ya lɔa wo ɖe enu ene. Wole abe kelemeti siwo metse ku o
eye woho wo fo ɖi eye woku zi gbɔ zi eve la ene. 13 Wole abe futsotsoe siwo dze
agbo hele woawo ŋutɔ fe ŋukpefutɔkpɔwo ɖem ɖe go la ene, wole abe ɣletivi siwo le
tsatsam, esiwo woɖo viviti tsiɖitsiɖi da ɖi na tegbetegbe la ene.
14 Enɔk, ame si nye dzidzime adrelia tso Adam dzi la gblɔ nya ɖi ɖe ame
siawo ŋu be, “Kpɔ ɖa, Afetɔ la gbɔna kple efe dɔla kɔkɔe akpe akpewo, 15 ne
wòadrɔ̃ ʋɔnu ame sia ame ne wòabu fɔ mawumavɔ̃lawo ɖe nu vɔ̃ɖi siwo katã wowɔ
le wofe mɔ vɔ̃wo dzi hekpe ɖe nya vlo siwo katã nu vɔ̃ wɔla siawo gblɔ ɖe eya amea
ŋuti ŋu la ta.” 16 Ame siawo nye liʋiliʋῖlῖlawo kple ame siwo kpɔa vodada le nu sia
nu ŋu. Wodzea woawo ŋutɔ fe nudzodzro vɔ̃wo yome wofoa adegbe le woawo ŋutɔ
ɖokuiwo ŋu eye wokafua amewo alakpatɔe hena woawo ŋutɔ fe nyui.
Nuxɔxlɔ̃ na tenɔnɔ sesῖe
17 Ke nɔvi lɔlɔ̃awo, miɖo ŋku nya siwo míafe Afetɔ Yesu Kristo fe apostolowo gblɔ
da ɖi la dzi. 18 Wogblɔ na mi be, “Le ɣeyiɣi mamlâawo me la, fewuɖulawo lava,
ame siwo adze woawo ŋutɔ fe dzodzro vɔ̃wo yome.” 19 Ame siawoe nye ame siwo
dea mama mia dome, ame siwo dzea ŋutilã fe nukpɔkpɔwo yome eye Gbɔgbɔ la
mele wo me o.
20 Ke miawo ya la, nɔvi lɔlɔ̃awo, mitu mia ɖokuiwo ɖo le miafe xɔse kɔkɔetɔ
kekeake me eye mido gbe ɖa le Gbɔgbɔ Kɔkɔe la me. 21 Mitsɔ mia ɖokuiwo de
Mawu fe lɔlɔ̃ la me esi miele míafe Afetɔ Yesu Kristo fe nublanuikpɔkpɔ lalam be
wòakplɔ mi ayi agbe mavɔ la me.
22 Mikpɔ nublanui na ame siwo le ɖi kem le wo ɖokuiwo me. 23 Miɖe ame
bubuwo tso dzo me eye mixɔ na wo. Mikpɔ nublanui na wo kple vɔvɔ̃. Milé fu awu
si fo ɖi to ŋutilã fe ɖifofo me gɔ̃ hã.
Yayranyawo
24 Azɔ, eya ame si tea ŋu léa mi ɖe asi be miagadze anyi o, be wòatsɔ mi aɖo efe
ŋutikɔkɔefiazikpui la ŋgɔ kpɔtsɔtsɔmanɔŋui le dzidzɔ gã me, lae mede mi asi na 25
míafe Mawu ɖeka hɔ̃ la, ame si nye míafe ɖela la, eya ko tɔe nye ŋutikɔkɔe,
fianyenye, ŋusẽ kple dziɖuɖu to Yesu Kristo, míafe Afetɔ, me le dzidzimewo katã
me, tso fifia yi ɖase ɖe mavɔ me! Amen.


text:
SƆHƐWO BIANA BE
Nu Kae Mawɔ Ne Wowɔa Anyra Le Ŋunye?
Xlẽ aɖaŋu siwo hawòtiwo ɖo kple nya si nufiala aɖe gblɔ tso anyrawɔwɔ le ame ŋu ŋu eye nàwɔ dodokpɔ si le nyati sia fe nuwuwu.
Anyrawɔwɔ le ame ŋu menye fefenya kura o. Eŋlisiawo fe numekuku aɖe ɖee fia be sɔhɛ siwo wu wo ɖokuiwo siwo ŋu wofo nu tsoe le nyadzɔdzɔwo me la dometɔ 40 le alafa me tso anyrawɔwɔ le ame ŋu gbɔ.
Nu kae nye anyrawɔwɔ le ame ŋu?
Anyrawɔwɔ le ame ŋu yi ŋgɔ wu nu vevi wɔwɔ ame ko. Nu siwo gbɔna hã le eme.
Nya veamewo gbɔgblɔ ɖe ame ŋu. Celine si xɔ fe 20 gblɔ be: “
Nyɔnuviwo fe nyawo vena wu abi. Nyemaŋlɔ fewuɖuŋkɔ siwo woyɔ nam kple fewuɖunya siwo wogblɔ ɖe ŋunye la be gbeɖe o. Wona mese le ɖokuinye me be nyemele ɖeke me o, womelɔ̃ nye nya o, eye be nyemele bo aɖeke nu o. Ne ɖe wofo nye ŋku dzi wòdo ʋusrã la anyo nam wu.”
Ameɖeɖe le ha me. Haley si xɔ fe 18 gblɔ be: “
Nye sukuhatiwo medina be mate ɖe yewo ŋu o. Wowɔna abe ɖe mɔ vɔ le míafe ŋdɔnuɖuxɔ me ene ale be nyemagava nɔ anyi ɖe yewo gbɔ o. Ƒe ɖeka sɔŋ, mefaa avi eye nye ɖeka koe ɖua nu.”
Anyrawɔwɔ le ame ŋu to Internet dzi. Daniel si xɔ fe 14 gblɔ be: “
Àte ŋu aŋlɔ nya ʋɛ aɖewo le kɔmpiuta dzi atsɔ agblẽ ame aɖe fe ŋkɔ alo efe agbe dome gɔ̃ hã. Adze amiɖeɖe ɖe nya, gake ate ŋu adzɔ!” Internet dzi anyrawɔwɔ ɖe ame ŋu lɔ foto ɖigbɔwo kple nya fafãwo ŋɔŋlɔ ɖo ɖe ame to asitelefon dzi.
Nu ka tae amewo wɔa anyra le wo haviwo ŋu?
Zi geɖe la susu siwo gbɔna tae.
Wowɔa anyra ɖe woawo ŋutɔwo hã ŋu. Sɔhɛ aɖe si ŋkɔe nye Antonio gblɔ be: “
Ale si hanyetiwo wɔa anyra ɖe ŋunye va glom eye etsɔtsɔ va wum ale gbegbe be nye hã mede asi anyrawɔwɔ ɖe amewo ŋu me be hanyetiwo nalɔ̃ nye nya gbɔ. Esi meva bu nye nuwɔna ma ŋu emegbe la, mekpɔe be bometsinue wònye mewɔ!”
Womeɖoa kpɔɖeŋu nyui ɖi na wo be woasrɔ̃ o. Jay McGraw gblɔ le agbalẽ aɖe si wòŋlɔ (Life Strategies for Dealing With Bullies) me be: “
Zi geɖe la sɔhɛ anyrawɔlawo wɔa nu ɖe amewo ŋu . . . abe ale si wokpɔa wo dzilawo, wo fowo, wo dawo kple wofe fometɔ bubuwo wɔa nu ɖe ame ŋui ene.”
Wodina be amewo nabu yewo kalẽtɔwoe, evɔ̃ wònye be vɔvɔ̃nɔtɔ wònye. Barbara Coloroso ŋlɔ le efe agbalẽ (The Bully, the Bullied, and the Bystander) me be: “
Zi geɖe la, sɔhɛ anyrawɔlawo wɔa nu be woakpɔ be yewoe sesẽ wu ale be amewo naganya be nu te ɖe yewo dzi eye yewodo kpo nu o.”
Ame kawo ŋue wowɔa anyra le wu?
Ame siwo ɖe wo ɖokuiwo ɖe aga. Sɔhɛ siwo menya ale si woanɔ anyi kple ame bubuwo o la ɖea wo ɖokuiwo ɖe aga eye wozua nulelé na anyrawɔlawo bɔbɔe.
Sɔhɛ siwo wobuna be woto vovo. Anyrawɔlawo nɔa te ɖe nu sia nu dzi wɔa anyra le sɔhɛwo ŋu, eɖanye wofe dzedzeme, wofe ŋutigbalẽ, subɔsubɔha si me wole alo nue wɔ afi aɖe na wo gɔ̃ hã.
Sɔhɛ siwo mekana ɖe wo ɖokuiwo dzi o. Anyrawɔlawo tea ŋu dea dzesi sɔhɛ siwo meka ɖe wo ɖokuiwo dzi o. Woawo ŋue wolɔ̃a anyrawɔwɔ le bɔbɔe, elabe wonya be womake fĩ o.
Nu kae nàte ŋu awɔ ne wowɔa anyra le ŋuwò?
Mègake nu de eme o. Ðetugbui aɖe si ŋkɔe nye Kylie gblɔ be: “
Anyrawɔlawo dina be yewoakpɔe be yewona wò nu le nublanui wɔm na ɖokuiwò. Ne meke nu de eme na wo o la, woadzudzɔ.” Biblia gblɔ be: “
Nunyala ɖua eɖokui dzi.”—Lododowo 29:11, Agbenya La.
Mègawɔ wɔɖenui o. Wɔɖenuiwɔwɔ makpɔ kuxia gbɔ o, ɖeko wòana wòado gã ɖe edzi. Biblia gblɔ be: “
Migatsɔ vɔ̃ ɖo vɔ̃ tefe na ame aɖeke o.”—Romatɔwo 12:17; Lododowo 24:19.
Mègatsɔ ɖokuiwò de eme o. Ne anya wɔ la, fo asa na ame siwo ate ŋu awɔ anyra le ŋuwò kple nɔnɔme siwo me esia ate ŋu ado mo ɖa le keŋkeŋ.—Lododowo 22:3.
Ðo nya ŋu nɛ le mɔ si makpɔ mɔ na o nu. Biblia gblɔ be: “
Nyaŋuɖoɖo fafɛ tsia dziku nu.”—Lododowo 15:1.
Tsɔ efe nyawo nukonyae. Le kpɔɖeŋu me, ne amea gblɔ na wò be èlolo akpa la, àte ŋu akɔ abɔta dzi ko agblɔ be, “
Ðe madi be maɖi ku vie hafi.”
Dzo. Nora si xɔ fe 19 gblɔ be: “
Ne èzi ɖoɖoea àɖee fia be yetsi le susu me eye yesesẽ wu anyrawɔlaa. Aɖee fia be èɖua ɖokuiwò dzi, si nye nu si anyrawɔlaa mete ŋu le wɔwɔm o.”
Tu kakaɖedzinɔamesi ɖo. Nyɔnuvi si ŋkɔe nye Rita gblɔ be: “
Ne mèvo le ɖokuiwò me o la, anyrawɔlawo akpɔe adze sii, eye woate ŋu azã esia atsɔ agblẽ kakaɖedzi ɖe sia ɖe si le mewò la dome.”
Gblɔe na ame aɖe. Le numekuku aɖe nu la, ame siwo ŋu wowɔ anyra le le Internet dzi fe agbɔsɔsɔme si wu afã mekɔa nu le edzi o, ɖewohĩ ŋukpe (vevietɔ le ŋutsuviwo gome) alo vɔvɔ̃ be amea ava tu nu kpli ye tae. Gake ɖo ŋkui be ne mèkɔ nu le nyaa dzi o la, ɖeko anyrawɔwɔa gasẽna ɖe edzi. Egbɔgblɔ na ame aɖe ate ŋu anye afɔ gbãtɔ si wòhiã be nàɖe ado go le agba kpekpe ma te.


text:
Nana Akufo-Addo
Nana Addo Dankwa Akufo-Addo si wodzi 29 Tedoxe 1944 enye Ghana dukɔa fe dziɖula tso 7 Dzove 2017 dzi. Le efe ɖevi me la, wo yɔnae be William Addo Dankwa Akufo-Addo[1]
Akufo-Addo enye Ghana fe Sewodzikpɔla gãtɔ tso 2001 vaseɖe 2003 eye wò ga nye Ghana fe Dutanyawodzikpɔla tso 2003 vaseɖe 2007 le Dukplɔla John Kufuor te.[2] Habɔbɔ si ɖo efe ŋkɔ ɖe ŋgɔ na dziɖuɖu enye National Patriotic Party.
Akufo-Addo de suku le Lancing College le United Kingdom le efe ɖevi me.[1]
- ↑ 1.0 1.1 OL Elected President of Ghana, Axa sia tso: Lancing College, Oxford; wo ŋlɔe:22 Dzome 2016; wo tsɔe: 14 Tedoxe 2018
- ↑ Nana Addo Dankwa Akufo-Addo Profile, Axa sia tso GhanaWeb; Wotsɔe 14 Tedoxe 2018


text:
2 Kronika
36 Ale dukɔ la tsɔ Yehoahaz,+ Yosiya vi, ɖo fiae ɖe fofoa tefe le Yerusalem.+ 2 Yehoahaz xɔ fe blaeve vɔ etɔ̃ esime wòzu fia, eye wòɖu fia ɣleti etɔ̃ le Yerusalem. 3 Ke Egipte-fia ɖee le zi dzi le Yerusalem, eye wòdo fe na dukɔa be woaxe klosalo talentoa alafa ɖeka kple sika talento ɖeka.+ 4 Eye Egipte-fia tsɔ Yehoahaz nɔvi Eliyakim ɖo fiae ɖe Yuda kple Yerusalem nu, eye wòtrɔ ŋkɔ nɛ be Yehoyakim; ke Neko+ kplɔ nɔvia Yehoahaz ya yi Egipte.+
5 Yehoyakim+ xɔ fe blaeve vɔ atɔ̃ esime wòzu fia, eye wòɖu fia fe wuiɖekɛ le Yerusalem. Ewɔ nu si nye vɔ̃ le Yehowa efe Mawu ŋkume.+ 6 Ale Babilon-fia Nebukadnezar+ ho ɖe eŋu be yeade akɔblikunyowu evee akplɔe ayi Babilon.+ 7 Nebukadnezar lɔ Yehowa fe afe la ŋu dɔwɔnuawo dometɔ aɖewo yi Babilon, eye wòtsɔ wo da ɖe efe fiasã me le Babilon.+ 8 Ke Yehoyakim ŋutinya susɔeawo, ŋunyɔnu siwo wòwɔ, kple nu vɔ̃ɖi si wokpɔ le eŋu la, woŋlɔ wo ɖe Israel Kple Yuda Fiawo Ƒe Agbalẽ me; eye via Yehoyakin zu fia ɖe etefe.+
9 Yehoyakin+ xɔ fe wuienyi esime wòzu fia, eye wòɖu fia ɣleti etɔ̃ kple ŋkeke ewo le Yerusalem; eye wòwɔ nu si nye vɔ̃ le Yehowa ŋkume.+ 10 Esi fe trɔb la, Fia Nebukadnezar dɔ woɖakplɔe, eye wolɔ Yehowa fe afe+ la me nu xɔasiwo kpe ɖe eŋu yi Babilon.+ Eye wòtsɔ fofoa nɔvi Zedekiya ɖo fiae ɖe Yuda kple Yerusalem nu.+
11 Zedekiya+ xɔ fe blaeve vɔ ɖekɛ esime wòzu fia, eye wòɖu fia fe wuiɖekɛ le Yerusalem.+ 12 Ewɔ nu si nye vɔ̃ le Yehowa efe Mawu ŋkume. Mebɔbɔ eɖokui na nyagblɔɖila Yeremiya,+ ame si gblɔ Yehowa fe gbedeasi nɛ la o. 13 Edze aglã ɖe Fia Nebukadnezar,+ ame si na wòka atam le Mawu fe ŋkɔ me la ŋu, eye wòtri toc hesẽ dzi me hegbe tɔtrɔ ɖe Yehowa, Israel fe Mawu la ŋu. 14 Nunɔlawo fe tatɔwo katã kple dukɔ la fe nutefemawɔmawɔ gbɔ eme, wowɔ dukɔwo fe ŋunyɔnuwo katã, eye wogblẽ kɔ ɖo na Yehowa fe afe+ si ŋu wòkɔ le Yerusalem la.
15 Ke wo tɔgbuiwo fe Mawu Yehowa dɔa efe dɔlawo woxlɔ̃a nu wo enuenu, elabena efe dɔme trɔ ɖe efe dukɔ la kple efe nɔfe la ŋu. 16 Gake woɖea alɔme le Mawu vavã la fe dɔlawo ŋu,+ wodoa vlo efe nyawo,+ eye woɖua fewu le efe nyagblɔɖilawo ŋu,+ va se ɖe esime Yehowa fe dɔmedzoe bi ɖe efe dukɔ la ŋu,+ va se ɖe esime gbedada aɖeke megale wo ŋu o.
17 Eya ta Mawu kplɔ Kaldea-fia+ va fu wo, eye wòtsɔ yi wu wofe ɖekakpuiwo+ le wofe kɔkɔefe la fe afe la me;+ eye mekpɔ nublanui na ɖekakpui alo ɖetugbui, ame tsitsi alo ame si ŋu wɔna vɔ le o.+ Etsɔ nu sia nu de asi nɛ.+ 18 Elɔ Mawu vavã la fe afe la ŋu dɔwɔnuawo katã, gãwo kple sueawo, kple Yehowa fe afe la me kesinɔnuwo kpakple fia la kple efe amegãwo fe kesinɔnuwo katã yi Babilon.+ 19 Etɔ dzo Mawu vavã la fe afe la,+ eye wògbã Yerusalem+ fe gli la fu anyi; etɔ dzo eme mɔ́ sesẽwo katã, eye wògblẽ efe nu nyuiwo katã dome.+ 20 Eɖe aboyo ame siwo susɔ, siwo metsi yi nu o la hã yi Babilon,+ eye wova zu eya kple viaŋutsuwo fe subɔviwo+ va se ɖe esime Persia fiaɖufea va te dziɖuɖu,+ 21 ne Yehowa fe nya si wògblɔ to Yeremiya dzi la nava eme,+ va se ɖe esime anyigba la nagbɔ ɖe eme le efe sabat siwo tsi eŋu la nu.+ Ŋkeke siwo katã wòzu afedo la, anyigba la gbɔ ɖe eme,d ne fe blaadre nu nava yi.+
22 Le Persia-fia Kores+ fe fe gbãtɔ me, be Yehowa fe nya si wògblɔ to Yeremiya+ nu nava eme la, Yehowa nyɔ Persia-fia Kores fe gbɔgbɔ, wòɖe gbefã le efe fiaɖufe blibo la me, eye wòŋlɔe ɖe agbalẽ me+ hã be: 23 “Ale Persia-fia Kores gblɔe nye esi, ‘Yehowa, dzifowo fe Mawu la, tsɔ anyigbadzifiaɖufewo katã nam,+ eye wòde dɔ asi nam be matu xɔ na ye ɖe Yerusalem, le Yuda.+ Efe dukɔ la me tɔ ɖe sia ɖe si le mia dome la, mina wòayi, Yehowa, efe Mawu nenɔ kplii.’”+


text:
Nyabiabia Siwo Tso Exlẽlawo Gbɔ
Nyabiabia Siwo Tso Exlẽlawo Gbɔ
Nu kae Yesu wɔnɛ esime wògblɔ be yefe dɔla nutefewɔla la anye “aɖaŋudzela”?
Yesu fɔ biabia aɖe ɖe te be: “Amekae nye dɔla nutefewɔla kple aɖaŋudzela, si efe afetɔ la ɖo efe afemetɔwo nu, ne wòana nuɖuɖu wo le ɣeyiɣi nyui dzi mahã?” (Mateo 24:45) “Dɔla” si naa gbɔgbɔ me “nuɖuɖu” lae nye Kristotɔ amesiaminawo fe hamea. Nu ka tae Yesu yɔ wo be aɖaŋudzela? *
Míase nu si nya “aɖaŋudzela” si Yesu zã fia la gɔme nyuie wu le eya ŋutɔ fe nufiafiawo me. Le kpɔɖeŋu me, ɣesiɣi Yesu fo nu tso “dɔla nutefewɔla kple aɖaŋudzela” ŋu la kee wòwɔ ɖetugbui ewo siwo nɔ ŋugbetɔsrɔ̃ lalam la ŋuti kpɔɖeŋua. Ðetugbiawo le tsitre ɖi na Kristotɔ amesiamina siwo nɔ anyi do ŋgɔ na fe 1914, siwo nɔ Ŋugbetɔsrɔ̃ gãtɔ, Yesu Kristo, lalam vevie. Ðetugbui ewoawo dometɔ atɔ̃ fe akaɖimemi va vɔ, eye esi woyi edze ge la, ŋugbetɔsrɔ̃a va, si wɔe be womete ŋu de srɔ̃ɖeŋkekenyuia ɖufe o. Ðetugbui atɔ̃ mamlɛawo ya dze aɖaŋu. Wotsɔ ami ɖe asi sɔ gbɔ, si wɔe be wofe akaɖiwo nɔ keklẽm esime ŋugbetɔsrɔ̃a va, eye woyi srɔ̃ɖeŋkekenyuia ɖufe.—Mateo 25:10-12.
Esi Yesu va le Fiaɖufeŋusẽ me le fe 1914 me la, Kristotɔ amesiaminawo dometɔ geɖe nɔ mɔ kpɔm be yewoawɔ ɖeka kplii le dzifo enumake. Gake dɔ geɖe li woawɔ le anyigba dzi, eye wo dometɔ aɖewo menɔ dzadzraɖo ɖi o. Abe ɖetugbui abunetɔawo ene la, womena ŋusẽ geɖe nɔ wo ŋu le gbɔgbɔ me do ŋgɔ o, si wɔe be womenɔ klalo ayi edzi ana wofe akaɖiwo naklẽ o. Ke hã, wo dometɔ akpa gãtɔ wɔ nu aɖaŋutɔe, le nunya kple nukpɔkpɔ do ŋgɔ me, si wɔe be ŋusẽ nɔ wo ŋu le gbɔgbɔ me. Esi wova nyae be dɔ geɖe le ŋgɔ na yewo la, wotso ɖe eŋu dzidzɔtɔe. To esia me la, woɖee fia be yewonye “dɔla nutefewɔla kple aɖaŋudzela.”
Bu ale si Yesu zã nya “aɖaŋudzela” le Mateo 7:24 hã ŋu kpɔ. Egblɔ be: “Amesiame, si se nye nya siawo, eye wòwɔ wo dzi la, matsɔe aɖo ŋutsu nyanu [aɖaŋudzela, NW], si tu efe xɔ ɖe kpe gbadza dzi la ŋuti.” Ŋutsu aɖaŋudzela la ɖo efe xɔa gɔme anyi nyuie, le esi wònyae be ahom ate ŋu atu ta. Gake ŋutsu tsibome si hã ŋu wòfo nu tso ya tu efe xɔ ɖe ke dzi, eye wòmu bɔbɔe. Eya ta Yesu yomedzela aɖaŋudzelae nye esi te ŋu kpɔa nu si amegbetɔwo fe nunya yome nɔnɔ ate ŋu agblẽ la dzea sii do ŋgɔ. Efe nugɔmesese kple nuwo ŋu bubu nyuie kpena ɖe eŋu wòtua efe xɔse, nuwɔnawo, kple nufiafiawo ɖe nu siwo Yesu fia la dzi sesĩe. Nu ma tututue “dɔla nutefewɔla kple aɖaŋudzela” la wɔna.
Gade dzesi ale si wozã nya “aɖaŋudzela” le Hebri Ŋɔŋlɔawo fe tefe geɖewo. Le kpɔɖeŋu me, Farao ɖo Yosef nuɖuɖudzikpɔlae le Egipte. Esia nye ɖoɖo si Yehowa wɔ be yeana nuɖuɖu yefe dukɔa la fe akpa aɖe. Nu ka tae wònye Yosef ye wotia? Farao gblɔ nɛ be: “Ame aɖeke meli, si dze aɖaŋu, eye wònya nu abe wò ene o.” (Mose I, 41:33-39; 45:5) Biblia gblɔ tso Abigail hã ŋu be efe “tagbɔ kɔ [edze aɖaŋu nyuie, NW].” Ena nuɖuɖu Yehowa fe amesiamina, Dawid, kple efe amewo. (Samuel I, 25:3, 11, 18) Esɔ be woyɔ Yosef kple Abigail be aɖaŋudzela, elabena wokpɔ Mawu fe lɔlɔ̃nu dze sii, eye wowɔ nu le nuwo kpɔkpɔ do ŋgɔ kple nuwo ŋu bubu nyuie me.
Eya ta esi Yesu yɔ dɔla nutefewɔlaa be aɖaŋudzela la, nu si wòwɔnɛ ye nye be amewo fe fufofo si anye dɔla ma tefenɔlawo la awɔ nu le nugɔmesese, nukpɔkpɔ do ŋgɔ, kple nuwo ŋu bubu nyuie me, le esi wotua wofe xɔse, nuwɔnawo, kple nufiafiawo ɖe Mawu fe Nya, si nye nyatefe, dzi la ta.
[Etenuŋɔŋlɔ]
^ mm. 3 Helagbe me nya si gɔme woɖe be “aɖaŋudzela” lae nye phroʹni·mos. M. R. Vincent ɖe nu me le efe agbalẽ si nye Word Studies in the New Testament me be, zi geɖe la, nunya vavã kple aɖaŋudzedze dzie nya sia hea susu yii.


text:
Anyigba Mawɔnu Tɔtrɔ Wòazu Anyigba Wɔnu
Anyigba Mawɔnu Tɔtrɔ Wòazu Anyigba Wɔnu
ETSO NYƆ! ŊLƆLA SI LE INDIA GBƆ
Aleke woawɔ Ladakh-nyigba mawɔnu si le India fe dziehe nutome wòazu anyigba wɔnu? Nyabiabia ma ɖu ta na Tsewang Norphel si nye mɔdodoɖaŋunyala aɖe si xɔ dzudzɔ. June mee tsi siwo tsana tsoa Himalaya-towo tame sno siwo zu tsikpe gãwo me la dzea egɔme le, ke menye April me si tsi medzana nyuie o eye agbledelawo nɔa tsi dim be yewoade yewofe agblemenuwo la o. Norphel do susu nyui aɖe ɖa: Be woawɔe tsikpeawo naɖiɖi va agame, afisi woate ŋu atrɔ zu tsi le le ɣleti siwo ado ŋgɔ me le fea me.
Indiatɔwo fe magazine The Week gblɔ be Norphel kple efe amewo ɖe tsimɔ gã si didi meta 200 eye wotrɔ mɔ na toa dzi tɔsisi aɖe wòto eme; woɖe tsimɔ suesue 70 bubuwo ɖe tsimɔ gã la ŋu. Tsimɔ siawo me tsi anɔ tsatsam vivivi eye womagaɖi abu sesĩe tso toawo dzi o, si ana woazu tsikpe hafi ava aɖo kpe siwo woɖo wòzu glikpɔ si le toa fe agunu gbɔ. Ʋɛʋɛʋɛ la, tsikpeawo va lia kɔ ɖe glikpɔa ŋu eye wotsyɔa edzi mlɔeba. Esi tsikpea le afisi toa ɖoa vɔvɔli ɖo ta la, le April me, esime dzoxɔxɔ nu sẽna koe tsikpea zua tsi ale be wònaa tsi agbledela siwo hiã nɛ vevie.
Ðe ame ŋutɔ fe tsikpewɔwɔ fe susu si wodo ɖa la dze edzia? Le nyatefe me, susu si Norphel do ɖa la sɔ ale gbegbe be wowɔ tsikpexaɖofe mawo tɔgbe ewo xoxo ɖe Ladakh, eye wogale ɖoɖo wɔm ɖe bubuwo ŋu. Wote ŋu kpɔa tsi si ade lita miliɔn 34 le tsikpexaɖofe siawo dometɔ ɖeka si wotu ɖe toa fe afisi fe kɔkɔmee nye meta 1,372 la me. Ho nenie wogblẽna ɖe eŋu? The Week la gblɔ be: “Tsikpexaɖofe tutu xɔna abe ɣleti eve ene eye wozãa ga Rs 80,000 [$1,860], si fe akpa gãtɔ nyea ga si woxena na dɔa wɔlawo la ɖe eŋu.”
Ðikekemanɔmee la, ete ŋu ɖea vi geɖe ne wozã amegbetɔ fe sidzedze ɖe dɔ nyuiwo wɔwɔ ŋu. Bu nusiwo amefomea ate ŋu awɔ le Mawu fe Dzifofiaɖufea fe mɔfiafia te ŋu kpɔ ko. Biblia do ŋugbe be: “Gbegbe kple gbedadafo akpɔ dzidzɔ, tagba atso aseye, eye wòafo se abe dzogbenya ene. . . . Tɔ ŋɔ tso gbegbe, eye tɔʋu tso tagba.” (Yesaya 35:1, 6) Dzidzɔ kae nye si wòanye be nàkpɔ gome le atsyɔ̃ɖoɖo na anyigba la fe dɔ sia me!
[Picture Credit Lines on page 31]
Mountain High Maps® Copyright © 1997 Digital Wisdom, Inc.
Arvind Jain, The Week Magazine


text: 14 Le Israel-fia Yehoas,+ Yehoahaz vi, fe fe evelia me la, Yuda-fia Yehoas vi Amaziya zu fia.2 Exɔ fe blaeve vɔ atɔ̃ esime wòzu fia, eye wòɖu fia fe blaeve vɔ asieke le Yerusalem. Dadaa ŋkɔe nye Yehoadin, tso Yerusalem.+3 Ewɔ nu si le dzɔdzɔe le Yehowa ŋkume, negbe ɖeko mede tɔgbuia David+ tɔ nu o. Ewɔ pɛpɛpɛ abe ale si fofoa Yehoas wɔ ene.+4 Gake womeɖe nuxefewo ɖa o,+ eye dukɔ la gasaa vɔ hedoa dzudzɔ le nuxefeawo kokoko.+5 Esi fiaɖufe la nya li ke ɖe esi me ko la, ewu efe dɔla siwo wu fofoa fia la.+6 Ke mewu amewulaawo fe viwo ya o, le se si Yehowa de woŋlɔ ɖe Mose fe Segbalẽa me la nu, be: “Womawu fofowo ɖe viwo ta o, eye womawu viwo hã ɖe fofowo ta o; ke boŋ woawu ame sia ame ɖe eya ŋutɔ fe nu vɔ̃ ta.”+7 Ewu Edomtɔ+ akpe ewo le Dzebali+ la me, eye wòxɔ Sela le aʋa la me,+ eye wona ŋkɔe be Yokteel va se ɖe egbe sia.8 Emegbe Amaziya dɔ amewo ɖo ɖe Yehoas, Yehoahaz vi, Yehu vi, si nye Israel-fia gbɔ be: “Va ne míakpe aʋa.”*+9 Eye Israel-fia Yehoas ɖo du ɖe Yuda-fia Amaziya be: “Ŋuve si le Lebanon la ɖo du ɖe sederti si le Lebanon be, ‘Tsɔ viwònyɔnu na vinyeŋutsu wòaɖe.’ Ke lã wɔadã aɖe si le Lebanon la va nya avuzi le ŋuve la dzi.10 Esi nèsi Edom ta la,+ wò dzi de asi dada me. Wò bubu nenɔ ŋuwò, gake nɔ afewò me* kpoo. Nu ka tae nàdɔ avu adze anyi, ahana Yuda hã nadze anyi kpli wò?”11 Gake Amaziya+ meɖo toe o.Eya ta Israel-fia Yehoas ho yi, eye eya kple Yuda-fia Amaziya wokpe aʋa le Bet-Semes,+ si le Yuda.+12 Israel ɖu Yuda dzi, eye wo dometɔ ɖe sia ɖe si yi afe* me.13 Israel-fia Yehoas lé Yuda-fia Amaziya, Yehoas vi, Ahaziya vi, le Bet-Semes. Emegbe wova Yerusalem, eye wògbã Yerusalem glia, tso Efrayim-gbo+ la nu va se ɖe Dzogoedzigbo+ la gbɔ, ele abɔklugui alafa ene.*14 Eye wòlɔ sikawo katã kple klosalo kpakple nu siwo katã le Yehowa fe afe la fe kesinɔnudzraɖofe kple fia fe afe* la me hekpe ɖe ame siwo wòɖe aboyoe la ŋu. Eye wòtrɔ yi Samaria.15 Yehoas ŋutinya susɔeawo kple nu siwo wòwɔ, efe kalẽwɔwɔwo kple ale si wòwɔ aʋa kple Yuda-fia Amaziya la, woŋlɔ wo ɖe Israel-fiawo fe ŋutinyagbalẽ me.16 Eye wotsɔ Yehoas mlɔ tɔgbuiawo gbɔ, woɖii ɖe Israel-fiawo gbɔ le Samaria,+ eye via Yeroboam*+ zu fia ɖe etefe.17 Amaziya,+ Yehoas vi, si nye Yuda-fia, nɔ agbe fe wuiatɔ̃ le Yehoas,+ Yehoahaz vi, si nye Israel-fia fe ku megbe.+18 Ke Amaziya ŋutinya susɔeawo la, woŋlɔ wo ɖe Yuda-fiawo fe ŋutinyagbalẽ me.19 Emegbe woɖo nugbe ɖe eŋu+ le Yerusalem, eye wòsi yi Lakis, gake wodɔ amewo woyi Lakis ɖawui le afi ma.20 Eye wokɔe ɖe sɔwo dzi va ɖi ɖe tɔgbuiawo gbɔ le Yerusalem le David Ƒe Du la me.+21 Eye Yuda dukɔ blibo la katã tsɔ Azariya,*+ si xɔ fe wuiade+ la ɖo fiae ɖe fofoa Amaziya tefe.+22 Eyae gbugbɔ tso Elat+ dua, eye wògazu Yuda tɔ esi wotsɔ fia* la mlɔ tɔgbuiawo gbɔ megbe.+23 Le Amaziya, Yehoas vi, si nye Yuda-fia fe fe wuiatɔ̃lia me la, Israel-fia Yeroboam,+ Yehoas vi, zu fia le Samaria, eye wòɖu fia fe blaene vɔ ɖekɛ.24 Ewɔ nu si nye vɔ̃ le Yehowa ŋkume. Meɖe asi le Yeroboam, Nebat vi fe nu vɔ̃ siwo katã wòtsɔ he Israel de nu vɔ̃ me la ŋu o.+25 Eyae gbugbɔ Israel fe lifowo xɔ, tso Lebo-Hamat*+ va se ɖe Araba*+ fu la nu, le nya si Yehowa, Israel fe Mawu, gblɔ to efe subɔvi Yona,+ Amitai vi, si nye nyagblɔɖila tso Gat-Hefer+ dzi la nu.26 Elabena Yehowa kpɔ be Israel ɖo xaxa gã aɖe me;+ ame aɖeke megali axɔ na Israel o, eɖanye wɔnamanɔŋutɔ alo ame gblɔe o.27 Ke Yehowa do ŋugbe be yematsrɔ̃ Israel fe ŋkɔ ɖa le dzifoa te o.+ Eya ta eɖe wo to Yeroboam, Yehoas vi, fe asi dzi.+28 Ke Yeroboam ŋutinya susɔeawo kple nu siwo katã wòwɔ kpakple efe kalẽwɔwɔwo, ale si wòwɔ aʋa kple ale si wògaxɔ Damasko+ kple Hamat+ na Yuda le Israel la, woŋlɔ wo ɖe Israel-fiawo fe ŋutinyagbalẽ me.29 Eye wotsɔ Yeroboam mlɔ tɔgbuia Israel-fiawo gbɔ; eye via Zakariya+ zu fia ɖe etefe.


text:
Ðe Aɖaŋuɖoɖo Nyui Xɔxɔ Hiã?
Ðe Aɖaŋuɖoɖo Nyui Xɔxɔ Hiã?
LE EGBEŊKEKEAWO me la, ame geɖe susuna be yewoate ŋu ade vovototo nyui kple vɔ̃ dome eye be yewokpɔ mɔ awɔ nusianu si dze yewo ŋu. Ame bubuwo gblɔna be nusianu nyo, zi alesi ewɔwɔ ana ame nakpɔ dzidzɔ ko. Nu le gbegblẽm le srɔ̃ɖeɖe kple fomegbenɔnɔ, nusi dzi woxɔ se ɣeyiɣi didi aɖee nye esia, be eya dzie hadomegbenɔnɔ nɔ te ɖo, la ŋu vevie.—Mose I, 3:5.
Bu Verónica * si le Mexico ŋu kpɔ. Eka nya ta be: “Esi wòsusɔ vie míaɖu míafe srɔ̃ɖeɖe fe fe 15 lia fe azã la, srɔ̃nye gblɔ nam be yenɔ ahiã wɔm kple nyɔnu bubu aɖe. Egblɔ be esi nyɔnua nye ɖetugbi wum eye egbɔ nɔnɔ doa dzidzɔ na ye wu ta la, yemadi be yeaɖe asi le eŋu o. Ete ɖe dzinye ŋutɔ be tso gbemagbe la, xɔ̃nye vevitɔa megale gbɔnye nɔ ge ahado evelia nam o. Tsã la, mesusuna be míafe ame veviwo fe kue nye vevesese gãtɔ kekeake. Gake nye ya meva kpɔe be ahasiwɔwɔ nana wosea veve wu elabena menye amesi melɔ̃ vevie ɖeɖekoe bu ɖem o, ke eyi edzi wɔa nusiwo doa dziku nam hã.”
Ŋutsu aɖe si xɔ fe 22 si gbe srɔ̃a xoxo eye viŋutsuvi le esi gake mele lɔlɔ̃m be yeatsɔ yefe agbanɔamedziwo abe vifofo ene o hã fe nutefekpɔkpɔ li. Enɔ mɔ kpɔm be ye dada nakpɔ ye kple ye vi ŋutsuvia dzi. Ne dada mewɔ nusiwo katã wòdi nɛ o la, ekpɔa dziku henɔ edzum abe alesi ɖevi dzimakpla wɔa nui ene. Dadaa mete ŋu wɔa naneke le nɔnɔme baɖa sia ŋu o.
Menye kpɔɖeŋu mawo koe li o. Kaklã kple srɔ̃gbegbe le dzidzim ɖe edzi le afisiafi. Meganye nu yeye na ɖevi geɖewo be woakpɔe be wo dzilawo dometɔ ɖeka nadzo le afe me ahadze agbenɔnɔ yeye gɔme le tefe bubu o. Sɔhɛaɖewo megadea bubu amewo, kple wo dzilawo siaa ŋu o, eye wowɔa nu siwo wosusuna tsã be ɖeviwo mate ŋu awɔ o. Gbɔdɔdɔ, atikevɔ̃ɖizazã, sɔhɛwo fe amedzidzedze, kple nufialawo alo dzilawo wuwu va bɔ ŋutɔ le dukɔ geɖewo me. Eye ɖewohĩ ànya de dzesii be menye vihehe kple srɔ̃ɖeɖe me koe kuxiwo le le egbexexea me o.
Esi míele nudzɔdzɔ siawo tefe kpɔm la, míanɔ mía ɖokui biam be nukae le dzɔdzɔm ɖe amegbetɔfomea dzi mahã. Ne amegbetɔwo nya vovototo le nyui kple vɔ̃ dome nyatefe la, ke nukatae womekpɔ kuxi geɖe gbɔ o? Ðe míehiã aɖaŋuɖoɖo nyuiwo xɔxɔa? Ðe aɖaŋuɖoɖo ɖevi mawo fomevi, si dzi woate ŋu aka ɖo xɔfe aɖe lia? Togbɔ be ame geɖe gblɔna be yewoxɔ Mawu kple efe Nya si woŋlɔ ɖi la dzi se hã la, edze abe esia mekpɔa ŋusẽ gobi aɖeke ɖe wofe nyametsotsowo dzi o ene. Gake viɖe kawoe míakpɔ ne míexɔ aɖaŋuɖoɖo tso Mawu gbɔ? Na míadzro nya ma me le nyati si kplɔe ɖo me.
[Etenuŋɔŋlɔwo]
^ mm. 3 Míetrɔ ŋkɔa.


text:
Migana mawu bubu subɔsubɔ fe mɔ̃ naɖe mi o (29-32)
12 “Esiawoe nye se kple ʋɔnudrɔ̃ɖoɖo siwo me mialé ɖe asi le ŋkeke siwo katã me mianɔ agbe le anyigba si Yehowa, mia tɔgbuiwo fe Mawu la, atsɔ ana mi wòazu mia tɔ la dzi.2 Migblẽ tefe siwo katã dukɔ siwo fe anyigba xɔ ge miala la subɔa wofe mawuwo+ le, eɖanye le to kɔkɔwo dzi, togbɛwo dzi loo alo ati damawo katã te o, la dome keŋkeŋ.3 Mimu wofe vɔsamlekpuiwo fu anyi, migbã wofe trɔ̃sɔtiwo,+ mitɔ dzo wofe Asera-tiwo,* mimu wofe mawuwo fe legbawo+ fu anyi, eye mitutu wofe ŋkɔwo ɖa le afi ma.+4 “Migasubɔ Yehowa mia Mawu la nenema o.+5 Ke boŋ midi Yehowa mia Mawu la yome mɔ le tefe si wòatia le miafe toawo katã me be yeana yefe ŋkɔ nanɔ la, eye miayi afi ma.+6 Afi ma miatsɔ miafe numevɔsawo+ kple miafe vɔsa bubuwo, miafe nuwo fe ewolia,+ miafe nudzɔdzɔwo,+ miafe adzɔgbeɖenunanawo, miafe lɔlɔ̃nu faa nunanawo+ kpakple miafe nyiwo kple alẽwo fe ŋgɔgbeviwo+ ayii.7 Eye mia kple miafe afemetɔwo miaɖu nu le afi ma le Yehowa mia Mawu ŋkume,+ eye miakpɔ dzidzɔ le dɔ siwo katã miewɔ la ŋuti,+ elabena Yehowa mia Mawu la yra mi.8 “Migawɔ abe ale si míele wɔwɔm le afi sia egbe sia, eye ame sia ame le nu si dze eya ŋutɔ ŋu wɔm* la ene o,9 elabena miekpɔ va gbɔɖemefe+ la hexɔ domenyinu si Yehowa mia Mawu la le mia na ge la haɖe o.10 Ne mietso Yordan+ eye mieyi ɖanɔ anyigba si Yehowa mia Mawu tsɔ le mia na ge wòazu mia tɔ dzi la, ana gbɔdzɔe mi tso miafe futɔ siwo katã fo xlã mi la si me, eye mianɔ anyi bɔkɔɔ.+11 Miatsɔ nu siwo katã fe se dem mele na mi la ayi tefe si Yehowa mia Mawu atia be yeana yefe ŋkɔ nanɔ+ la—miafe numevɔsawo kple miafe vɔsa bubuwo, miafe nuwo fe ewolia,+ miafe nudzɔdzɔwo kple nunana ɖe sia ɖe si miatsɔ aɖe adzɔgbe na Yehowa.12 Eye mia kple mia viŋutsuwo kple mia vinyɔnuwo, miafe kluviwo kple miafe kosiwo kpakple Lewi vi siwo le miafe duwo* me si mexɔ gome alo domenyinu aɖeke kpe ɖe mia ŋu o+ la, miakpɔ dzidzɔ le Yehowa mia Mawu ŋkume.+13 Kpɔ nyuie be màgasa wò numevɔ le tefe sia tefe si nèkpɔ la o.+14 Ele be nàsa wò numevɔwo le tefe si ko Yehowa atia ɖe wò toawo dometɔ ɖeka fe anyigba dzi, eye afi mae nàwɔ nu siwo katã fe se dem mele na wò la le.+15 “Ke ɣesiaɣi si lã dzro wò* la, àte ŋu awui, eye nàɖui+ le ale si Yehowa wò Mawu yra wòe la nu, le wò duwo* katã me. Ame si ŋu mekɔ o kple ame si ŋu kɔ la siaa ate ŋu aɖui, abe ale si woɖua sãde alo zi ene.16 Gake migaɖu ʋu la o;+ ɖuɖui ɖe anyigba abe tsi ene.+17 Mèkpɔ mɔ aɖu wò agblemenuku alo wò wain yeye alo wò ami fe ewolia, wò nyiwo kple wò alẽwo fe vi gbãtɔwo,+ wò nu siwo nèɖe adzɔgbe na la dometɔ aɖeke, wò lɔlɔ̃nu faa nunanawo alo wò nudzɔdzɔwo le wò duwo* me o.18 Yehowa wò Mawu ŋkumee nàɖu wo le, le tefe si Yehowa wò Mawu atia+—wò kple viwòŋutsu, viwònyɔnu, wò dɔlaŋutsu, wò dɔlanyɔnu kple Lewi vi si le wò duwo* me; eye nàkpɔ dzidzɔ le Yehowa wò Mawu la ŋkume le dɔ siwo katã nèwɔ la ŋuti.19 Kpɔ nyuie, be nàgagblẽ Lewi vi la ɖi le ŋkeke siwo katã nànɔ wò anyigba dzi la me o.+20 “Ne Yehowa wò Mawu keke wò anyigba ɖe enu,+ abe ale si wòdo ŋugbe na wò ene,+ eye nègblɔ be, ‘Maɖu lã,’ elabena lã le dzrowòm* la, àte ŋu aɖui faa ɣesiaɣi si lã dzro wò.*+21 Ne tefe si Yehowa wò Mawu atia be yeana yefe ŋkɔ nanɔ+ la didi tso gbɔwò la, ekema nàwu nyi alo alẽ siwo Yehowa na wò la dometɔ aɖewo, abe ale si tututu mede se na wò ene, eye nàɖui le wò duwo* me ɣesiaɣi si wòdzro wò.*22 Ðui abe ale si woɖua sãde kple zi+ ene; ame si ŋu mekɔ o kple ame si ŋu kɔ siaa ate ŋu aɖui.23 Gake ɖoe kplikpaa be màgaɖu ʋu o,+ elabena ʋu lae nye agbe* la,+ eye mègaɖu agbe* la kpe ɖe ŋutilã la ŋu o.24 Mègaɖui o. Ðuɖui ɖe anyigba abe tsi ene.+25 Mègaɖui o, ne eme nanyo na wò kple megbewòviwo, le esi nèwɔ nu si le dzɔdzɔe le Yehowa ŋkume ta.26 Wò nu kɔkɔe siwo asu asiwò kple wò adzɔgbeɖenunanawo koe nàtsɔ ayi tefe si Yehowa atia la.27 Afi mae nàtsɔ wò numevɔsawo, lã la kple ʋu+ la, ana le Yehowa wò Mawu fe vɔsamlekpui la dzi le, eye woakɔ wò vɔsalãwo fe ʋu ɖe Yehowa wò Mawu fe vɔsamlekpui la te,+ ke àte ŋu aɖu lãa ya.28 “Wɔ nya siawo, siwo katã fe se dem mele na wò la dzi pɛpɛpɛ, ne eme nanyo na wò kple megbewòviwo ɖaa, le esi nèwɔ nu si nyo hele dzɔdzɔe le Yehowa wò Mawu ŋkume la ta.29 “Ne Yehowa wò Mawu tsrɔ̃ dukɔ siwo fe anyigba xɔ ge nàla,+ eye nèxɔe hele edzi la,30 kpɔ nyuie be woagazu mɔ̃ na wò esi wotsrɔ̃ wo le ŋgɔwò vɔ megbe o. Mègabia wofe mawuwo ta se agblɔ be, ‘Aleke dukɔ siawo subɔa wofe mawuwoe? Nye hã mawɔe nenema’+ o.31 Mègawɔ ɖe Yehowa wò Mawu ŋu nenema o, elabena ŋunyɔnu siwo katã Yehowa lé fui lae wowɔna na wofe mawuwo, wotɔa dzo wo viŋutsuwo kple wo vinyɔnuwo gɔ̃ hã na wofe mawuwo.+32 Miwɔ nya siwo katã fe se mede na mi dzi pɛpɛpɛ.+ Migatsɔ ɖeke kpee o, eye migaɖe ɖeke le eme hã o.+


text:
Fuléle Bɔ
Fuléle Bɔ
“Amewo mesea nu gɔme na amesiwo wolé fui gbeɖe o.”—JAMES RUSSELL LOWELL, HAKPANYAŊLƆLA KPLE DUKƆTEƑENƆLA.
EDZE abe fuléle fo xlã mí le afisiafi egbea ene. Ŋkɔwo abe East Timor, Kosovo, Liberia, Littleton, kple Sarajevo—kpakple Nazi yeye, gbevu takokolikoe, yevu dzidelawo—va tsi míafe susu me hekpe ɖe du bidzowo, ame gbogbowo ɖife siwo ŋu woke ɖo, kple ame kukuwo kpɔkpɔ ŋu.
Mɔkpɔkpɔ si nɔ amewo si na etsɔme si fuléle, aʋawɔwɔ, kple ŋutasesẽ manɔ o la dome gblẽ. Danielle Mitterand, si nye France dukplɔla si megali o srɔ̃, ɖo ŋku efe sɔhɛmenɔɣi dzi gblɔ be: “Amewo kpɔ mɔ be yewoava nɔ nɔvisiléla siwo dzi yewoate ŋu aka ɖo dome faa; amesiwo dome yewoaɖe dzi ɖi le ahanɔ ŋutifafa me kple ame bubuwo; wokpɔ mɔ be yewoanɔ lãmesẽ kple ŋutifafa me eye bubu anɔ yewofe agbe ŋu le amesiwo wɔ ɖeka henyoa dɔme eye woléa be na ame dome.” Nukae dzɔ ɖe mɔkpɔkpɔ mawo dzi? Efa konyi be: “Le fe blaatɔ̃ megbe la, magblɔ ko be wotu afɔkpo míafe mɔkpɔkpɔa.”
Míate ŋu aŋe aɖaba afu alesi gbegbe fuléle gado mo ɖa akee dzi kura o. Ebɔ ɖe afisiafi, eye ele dzedzem gaglãa le mɔ vovovo geɖe ŋutɔ nu. Fulélenuwɔna susumanɔmee geɖe siwo wowɔna wòdzena abe ɖe ɖesiaɖe dzi ŋɔ wu esi do ŋgɔ nɛ ene la wɔe be womegabua amewo fe dedienɔnɔ si ame miliɔn geɖe bua nu tsɛe ŋu boo o. Ne womeléa fu mí le míafe afe me alo le mía dedukɔ me o hã la, ele mía lalam le tefe bubu. Ðewohĩ míekpɔa efe dzesiwo gbesiagbe le television dzi nyadzɔdzɔwo kple nyadzɔdzɔ yeyewo ta kaka me. Efe ɖewo ge ɖe Internet dzi gɔ̃ hã. Se kpɔɖeŋu aɖewo ɖa.
Dukɔmevinyahehe dzi ɖe edzi le fe ewo siwo va yi me wu ɣeyiɣi ɖesiaɖe si do ŋgɔ. Joseph S. Nye, Jr. si nye Harvard fe Dukɔwo Dome Nyawo Dɔwɔfe fe dɔnunɔla gblɔ be: “Dukɔmevinyahehe le ŋu sẽm ɖe edzi, mele to yim o. Le esi tefe be xexeame nazu nɔfe ɖeka la, mama xɔ tefetefewo le xexeame eye wonyae nyuie wu tsã be yewoto vovo na yewo nɔewo. Ema hãe na wòle bɔbɔe geɖe wu be woawɔ aʋa.”
Fuléle bubu fomeviwo ya gblẽa nu vivivi, wonɔa ɣaɣla le dukɔ me alo le nuto ɖeka me gɔ̃ hã. Esi gbevuvi takokolikoe atɔ̃ wu Sikhtɔ tsitsi aɖe le Canada la, nudzɔdzɔ sia “na wòdze gaglã be enye nusi ame aɖewo kpɔ be enye fuléle me hlɔ̃dodo fe tɔtrɔgbɔ le dukɔ si wokafuna zi geɖe ɖe alesi woɖea mɔ na amefomevi vovovowo ta me.” Le zazɛ̃nyahelawo fe dutatɔwo wuwu si dzi ɖe kpɔtɔ vivivi le Germany le fe siwo do ŋgɔ me megbe la, egava dzi ɖe edzi alafa memama 27 le fe 1997 me. Dukɔmenyagbɔkpɔla Manfred Kanther gblɔ be: “Enye nudzɔdzɔ ɖedzileamefo.”
Le Albania fe dziehe gome la, nyatakaka aɖe ɖee fia be le alesi ɖevi 6,000 kple edzivɔ le vɔvɔ̃m be yewofe fometɔwo fe futɔwo ava wu yewo ta la, esusɔ míagblɔ ko be wozu gamenɔlawo le woawo ŋutɔwo fe afewo me. Ðevi siawo nye esiwo ŋu towo dome dzrewɔwɔ si li ɣeyiɣi didi gblẽ nu le, “eye nusia tɔtɔ fome akpe geɖe fe agbenɔnɔ.” Le Dukɔ fe Hlɔ̃nyamekufe (FBI) fe nya nu la,le United States la, “hlɔ̃nya 7,755 siwo dzɔ le fe 1998 me le fuléle ta siwo ŋu nya wova gblɔ na FBI la fe afã kple edzivɔ tso nazãbubu ɖe amefomevi bubuwo ŋu gbɔ.” Nusi gbɔ fuléle me hlɔ̃donya mamlɛawo tso la lɔ nazãbubu ɖe subɔsubɔhawo, gbe bubu dolawo alo dukɔ bubu me tɔwo, kple wɔnamanɔŋutɔwo ŋu ɖe eme.
Gakpe ɖe eŋu la, nyadzɔdzɔgbalẽwo me nya veviwo gblɔna gbesiagbe be fuléle du bubu me tɔwo va bɔ ale gbegbe, eye sitsofedila siwo va sɔ gbɔ fifia wu miliɔn 21 koŋ ye woléa fui. Nublanuitɔe la, amesiwo ɖea fulélea ɖe dutatɔwo ŋu fe akpa gãtɔ nye sɔhɛwo, eye dunyahela mabunuwo kple amesiwo dia ame be yewoatu nu kplii woe flɔa dzo ɖe wo te. Nɔnɔme sia fomevi bubu siwo medzena nyuie wokpɔna o dometɔ aɖewoe nye makamakaɖeamedzi, mɔmaɖemaɖeɖenuŋu, kple susu vɔ̃ bubu ɖe amesiwo to vovo ŋu.
Susu siwo ta fuléle bɔ alea gbegbe dometɔ aɖewoe nye kawo? Eye nukae woate ŋu awɔ be woaɖe fuléle ɖa? Nyati si kplɔe ɖo aɖo biabia siawo ŋu.
[Nɔnɔmetata Tsofe si le axa 2]
Akpaa dzi, etame: UN PHOTO 186705/J. Isaac
[Nɔnɔmetata Tsofe si le axa 3]
Daud/Sipa Press


text:
Nu Ka Tae Yehowa Ðasefowo Meyɔa Afi Siwo Wokpena Le Be Sɔleme Alo Tsɔtsi O?
Helagbe me nya si gɔme woɖe le Biblia aɖewo me be “sɔleme” alo “tsɔtsi” la fia mawusubɔlawo fe fufofo ke menye tefe si wokpena le o.
Esia fe kpɔɖeŋu aɖee nye esi: Le agbalẽ si apostolo Paulo ŋlɔ ɖo ɖe Kristotɔ siwo nɔ Roma me la, edo gbe na ŋutsu aɖe kple srɔ̃a, siwo ŋkɔwoe nye Akwila kple Priskila, eye wògblɔ kpee be: “Mido gbe na tsɔtsi si le wofe afe me la nam.” (Romatɔwo 16:5, Contemporary English Version) Menye xɔ si me wokpena lee Paulo be woado gbe na o. Ke boŋ amewoe wònɔ gbea dom na. Nu si wòwɔnɛe nye hame si kpena le wofe afe me la me tɔwo. *
Eya ta míeyɔa afi si míekpena le la be “Fiaɖufe Akpata,” ke menye tsɔtsi o.
Nu ka tae míeyɔa afi si míekpena le be “Yehowa Ðasefowo Ƒe Fiaɖufe Akpata” ɖo?
Eyɔyɔ alea sɔ le susu siwo gbɔna ta:
Akpata alo kpekpewɔfee xɔ si me míekpena le la nye.
Míekpena be míade ta agu na Yehowa, Mawu si ŋu wofo nu tso le Biblia me ahaɖi ɖase tso eŋu.—Psalmo 83:19; Yesaya 43:12.
Míekpena be míasrɔ̃ nu tso Mawu fe Fiaɖufe si ŋu Yesu fo nu tso zi geɖe hã ŋu.—Mateo 6:9, 10; 24:14; Luka 4:43.
Míele kpewòm be nàva ɖi tsa le míafe Fiaɖufe Akpata si le mia gbɔ la me be nàkpɔ ale si Yehowa Ðasefowo wɔa wofe kpekpewoe.
^ Nyagbɔgblɔ siawo tɔgbi dze le 1 Korintotɔwo 16:19; Kolosetɔwo 4:15 kple Filemon 2 le Biblia aɖewo me.


text:
Nusɔsrɔ̃ tso Yesu fe Anyigba dzi Ƒomea Gbɔ
Nusɔsrɔ̃ tso Yesu fe Anyigba dzi Ƒomea Gbɔ
NUKAE nènya tso Yesu fe fometɔ kplikplikpliwo, amesiwo wònɔ anyi kpli vaseɖe efe nyɔnyrɔxɔɣi, le efe anyigbadzigbenɔnɔ fe fe 30 gbãtɔawo me ŋu? Nukae Nyanyuigbalẽawo gblɔ na mí? Nukae míate ŋu asrɔ̃ to ŋkuléle ɖe efe fomea ŋu nyuie wu me? Ŋuɖoɖoawo ate ŋu aɖe vi na wò.
Ƒome si me kesinɔnuwo nɔ mee wodzi Yesu ɖoa? Atikpalae Yosef si xɔe nyi la nye. Ema bia ŋutilãmedɔ sesẽ wɔwɔ, eye zi geɖe la ehiãna be woalã atiwo ahadze wo. Esi Yesu dzila siwo nye amegbetɔwo yi Yerusalem le edzidzi ŋkeke 40 megbe la, wona vɔsanu si Sea bia. Ðe wona alẽvi kple akpakpa alo ahɔnɛ abe alesi Sea biae enea? Ao. Edze abe ŋutete menɔ wo ŋu be woana nusiawo o ene. Ke hã, Sea wɔ ɖoɖo aɖe na ame dahewo. Le ɖoɖo ma dzi wɔwɔ me la, Yosef kple Maria na “akpakpa eve alo ahɔnɛ eve.” Lã siwo mexɔ asi o tiatia ɖee fia be wonye fome si dzi nuwo mede tututu o.—Luka 2:22-24; Mose III, 12:6, 8.
Àte ŋu akpɔe be ame tsɛwo, amesiwo wòle na be woawɔ dɔ sesẽ hafi akpɔ wofe nuhiahiã veviwo domee wodzi Yesu Kristo, amesi ava nye amefomea katã fe Dziɖula le etsɔme la ɖo. Etsi va zu atikpala, abe fofoa si xɔe nyi ke ene. (Mateo 13:55; Marko 6:3) ‘Togbɔ be kesinɔtɔe [Yesu] nye,’ esime wònye gbɔgbɔmenuwɔwɔ si si ŋusẽ le le dzifo hã la, Biblia gblɔ be ‘mía tae wòva da ahe ɖo.’ Eva zu amegbetɔ tsɛ hetsi le ame dahewo fe fome me. (Korintotɔwo II, 8:9; Filipitɔwo 2:9; Hebritɔwo 2:9) Womedzi Yesu ɖe fome si dzi nu de me o, eye esia anya kpe ɖe ame aɖewo ŋu be woavo le wo ɖokuiwo me le egbɔ. Amesi fomevi wònye alo ɖofe si wòle mexe mɔ na wo o. Efe nufiafiawo, efe nɔnɔme nyoameŋuwo, kple efe dɔwɔwɔ wɔnukuwo wɔe be wokpɔ ŋudzedze ɖe eŋu. (Mateo 7:28, 29; 9:19-33; 11:28, 29) Míate ŋu akpɔ Yehowa Mawu fe nunya adze sii le alesi wòna wodzi Yesu ɖe fome tsɛ aɖe mee la me.
Azɔ na míade ŋugble le Yesu fe fomea me tɔwo ŋu ahakpɔe ɖa be nukae míate ŋu asrɔ̃ tso wo gbɔ hã.
Yosef—Ame Dzɔdzɔe Aɖee
Esi Yosef de dzesii be yefe ŋugbetɔ la fɔ fu “hafi wova kpe la,” ate ɖe edzi vevie ŋutɔ elabena esesẽ nɛ be wòawɔ tiatia le lɔlɔ̃ si nɔ esi na Maria kple ŋunyɔnyɔ nusi dze abe agbegbegblẽnɔnɔ ene dome. Nɔnɔme bliboa dze abe nusi agblẽ efe gomenɔamesi be woazu Maria srɔ̃ ene me. Le efe ŋkekea me la, wobua nyɔnu si ŋutsu aɖe do ɖeɖe ŋugbe na abe ŋutsua srɔ̃e wònye xoxo ene. Le ŋugbledede vevie le nyaa ŋu megbe la, Yosef tso nya me be yeagbe Maria le adzame ale be woagafu kpee abe ahasiwɔla ene o.—Mateo 1:18; Mose V, 22:23, 24.
Enumake mawudɔla aɖe ɖe eɖokui fia Yosef le drɔ̃efe hegblɔ nɛ be: “Megavɔ̃ srɔ̃wò Maria kpɔkplɔ va gbɔwò o, elabena fu si ke wòfɔ la, Gbɔgbɔ kɔkɔe la mee wòtso. Adzi ŋutsuvi, eye nayɔ efe ŋkɔ be Yesu; elabena eyae laɖe efe dukɔ la tso wofe nuvɔ̃wo me.” Esi Yosef xɔ Mawu fe mɔfiame sia la, ewɔ ɖe edzi hekplɔ Maria va efeme.—Mateo 1:20-24.
To nyametsotso sia wɔwɔ me la, ŋutsu nutefewɔla kple ame dzɔdzɔe sia na nya si Yehowa gblɔ to nyagblɔɖila Yesaya dzi va eme be: “Kpɔ ɖa, ɖetugbi afɔ fu, eye wòadzi ŋutsuvi ana ŋkɔe be ‘Mawu li kpli mí.’” (Yesaya 7:14) Le nyatefe me la, Yosef nye gbɔgbɔmeme si kpɔ ŋudzedze ɖe mɔnukpɔkpɔ si su esi be wòava zu amesi axɔ Mesia anyi la ŋu, togbɔ be vi gbãtɔ si Maria adzi manye eya ŋutɔ fe vi o hã.
Yosef medɔ kple Maria o vaseɖe esime wòdzi viaŋutsua hafi. (Mateo 1:25) Ðeko woɖe wo nɔewo teti koe nye ma, eye asafofo na wo nɔewo gbɔ dɔdɔ anye nu sesẽ na wo, gake anɔ eme be womedi be ɖikeke aɖeke nava nɔ amesi nye ɖevia Fofoa ŋu o. Ðokuidziɖuɖu fe kpɔɖeŋu wɔnuku kae nye esi! Yosef tsɔ gbɔgbɔmenuwo ɖo ŋgɔ na efe dzɔdzɔme dzodzrowo.
Yosef xɔ mawudɔla fe mɔfiafia zi ene sɔŋ le alesi wòanyi vi si wòxɔ lae ŋu. Wo dometɔ etɔ̃ ku ɖe afisi wòanyi ɖevia le ŋu. Ehiã vevie be wòawɔ ɖe wo dzi kaba hena ɖevia fe agbetsitsi. Le go ɖesiaɖe me la, Yosef wɔ nu enumake, hekɔ ɖevi la yi Egipte gbã eye emegbe egagbugbɔe va Israel. Esia kpɔ Yesu ɖevi la ta tso Herodes fe ɖeviwo wuwua me. Hekpe ɖe eŋu la, Yosef fe toɖoɖo wɔe be nyagblɔɖi siwo ku ɖe Mesia ŋu la va eme.—Mateo 2:13-23.
Yosef fia dɔ Yesu ale be wòate ŋu akpɔ eya ŋutɔ fe ŋutilãmenuhiahiãwo gbɔ. Eyata menye ɖeko wonya Yesu abe ‘atikpala fe vi’ ene ko o, ke wonyae hã be enye “atikpala.” (Mateo 13:55; Marko 6:3) Apostolo Paulo ŋlɔ be Yesu nye “amesi wote kpɔ le nuwo katã me, abe míawo ke ene.” Eme kɔ be esia ate ŋu alɔ dɔwɔwɔ sesĩe be wòakpe ɖe fomea ŋu ɖe eme.—Hebritɔwo 4:15.
Mlɔeba la, Yosef fe tadedeagu vavãtɔ me léle ɖe asi dze fã le Kristotɔwo fe Hela Ŋɔŋlɔawo me nuŋlɔɖi mamlɛtɔ si me wofo nu tso eŋu la me. Yosef kplɔ efe fomea yi Yerusalem hena Ŋutitotoŋkekenyuia ɖuɖu. Ŋutsuwo si koe wobia tso be woayi, gake enye numame na Yosef be wòakplɔ efe fomea ayi Yerusalem “fe sia fe.” Etsɔ nu geɖe sa vɔe, elabena ele na wo be woazɔ afɔ abe kilometa 100 ene tso Nazaret ayi Yerusalem. Le nudzɔdzɔ si ŋu wofo nu tsoe le Ŋɔŋlɔawo me me la, Yesu menɔ fufofoa me o. Wokpɔe le gbedoxɔa me, wònɔ to ɖom henɔ nya biam Sea fialawo. Togbɔ be fe 12 koe Yesu xɔ hã la, eɖe Mawu fe Nya la me nunya kple sidzedze deŋgɔ fia. Míekpɔe le nudzɔdzɔ sia me be Yesu dzilawo anya fia nui nyuie, henyii wòva zu ɖevi si tsɔ ɖe le gbɔgbɔmenuwo me vevie. (Luka 2:41-50) Edze abe Yosef ku le esia megbe kpuie ene, elabena womegafo nu tso eŋu emegbe le Ŋɔŋlɔawo me nuŋlɔɖiwo me o.
Ẽ, Yosef nye ame dzɔdzɔe si kpɔ efe fomea dzi nyuie, le gbɔgbɔ kple ŋutilã me siaa. Abe Yosef ene la, ɖe nètsɔa gbɔgbɔmenuwo ɖoa nɔfe gbãtɔ le wò agbe me ne ède dzesi nusi nye Mawu fe lɔlɔ̃nu na mí egbea? (Timoteo I, 2:4, 5) Ðe nèwɔna ɖe Mawu fe numenya siwo woŋlɔ ɖe Mawu fe Nya la me dzi faa, heɖenɛ fiana to esia wɔwɔ me be yebɔbɔa ye ɖokui abe Yosef enea? Ðe nèfiaa nu viwòwo ale be woate ŋu aɖo dze siwo ku ɖe gbɔgbɔmenuwo ŋu kple ame bubuwoa?
Maria—Mawu Subɔla Ðokuitɔmadila Aɖee
Maria, Yesu dada, nye Mawu subɔla nyui ŋutɔ aɖe. Esi mawudɔla Gabriel gblɔ nɛ be adzi vi la, ewɔ nuku nɛ. Esi ɖetugbi nɔafee wònye ta la, ‘menya ŋutsu o.’ Esi wogblɔ nɛ be gbɔgbɔ kɔkɔe lae ana wòadzi via la, exɔ gbedasia ɖokuibɔbɔtɔe, hegblɔ be: “Kpɔ ɖa, Afetɔ la fe dɔlanyɔnu menye, ava me nam le wò nya la nu. (Luka 1:30-38) Ede asixɔxɔ gbɔgbɔ me mɔnukpɔkpɔa ŋu ale gbegbe be elɔ̃ faa be yeado dzi le dodokpɔ ɖesiaɖe si efe nyametsotsoa ahe va edzi me.
Le nyatefe me la, dɔdasia xɔxɔ trɔ efe agbenɔnɔ abe nyɔnu ene bliboe. Esi wòyi Yerusalem hena ŋutikɔklɔ la, ŋutsu tsitsi aɖe si nye mawumeme, si ŋkɔe nye Simeon gblɔ nɛ be: “Yi ato wò ŋutɔ wò luʋɔ me.” (Luka 2:25-35) Edze fã be alesi Maria ase le eɖokui me ne ekpɔ alesi ame geɖe agbe Yesu eye woaklãe ɖe fuwɔameti ŋuti mlɔeba ŋue wònɔ nu fom tsoe.
Esi Yesu nɔ tsitsim la, Maria nɔ ŋku ɖom nusiwo dzɔ le efe agbe me dzi, hetsɔ “nya siawo katã dzra ɖo ɖe efe dzi me.” (Luka 2:19, 51) Enye gbɔgbɔmeme abe Yosef ene, eye wòde asixɔxɔ nudzɔdzɔ kple nya siwo na nyagblɔɖiwo va eme la ŋu. Nya si mawudɔla Gabriel gblɔ nɛ la anya tsi susu me nɛ be: “Eya la anye gã, eye woayɔe be dzifoʋĩtɔ la fe Vi, eye Afetɔ Mawu la atsɔ fofoa Dawid fe fiazikpui la anae; eye wòaɖu fia le Yakob fe afe dzi tegbetegbe, eye nuwuwu manɔe na efe fiaɖufe la o.” (Luka 1:32, 33) Ẽ, ebui be mɔnukpɔkpɔ gãe wònye na ye be yeanye Mesia la dada.
Maria fe gbɔgbɔmemenyenye gadze fã ake esime wòdo go Elisabet, efe fometɔ si hã fɔ fu nukutɔe. Esi Maria kpɔe la, ekafu Yehowa heɖe alesi wòlɔ̃ Mawu fe Nya lae fia. Egblɔ nya aɖewo tso Xana fe gbedodoɖa si woŋlɔ ɖe Samuel I, ta 2 me hegblɔ nya aɖewo tso Hebri Ŋɔŋlɔawo fe agbalẽ bubuwo me tsɔ kpee. Alesi wònya Ŋɔŋlɔawoe ɖee fia be edze azu vidada nutefewɔla si vɔ̃a Mawu. Ewɔ nu kple Yosef aduadu le via hehe le gbɔgbɔ me gome me.—Mose I, 30:13; Samuel I, 2:1-10; Maleaxi 3:12; Luka 1:46-55.
Maria xɔe se vevie be ye vi lae nye Mesia la, eye efe xɔse sia me megbɔdzɔ o le Yesu fe ku megbe gɔ̃ hã. Le efe tsitretsitsi megbe kpuie la, enɔ nusrɔ̃la wɔnutefe siwo fo fu hedo gbe ɖa kple apostoloawo dome. (Dɔwɔwɔwo 1:13, 14) Elé nutefewɔwɔ me ɖe asi, togbɔ be ele nɛ be wòado dzi le veve heliheli si wòse le via lɔlɔ̃a kpɔkpɔ wòaku le fuwɔameti ŋuti gɔ̃ hã me.
Aleke nusɔsrɔ̃ tso Maria fe agbe ŋu ate ŋu aɖe vi na wòe? Ðe nèkpɔa ŋudzedze ɖe mɔnukpɔkpɔ si su asiwò be nàsubɔ Mawu eɖanye nuka kee wòahiã be natsɔ asa vɔe o ŋua? Ðe nèkpɔ alesi mɔnukpɔkpɔ ma le etɔxɛ egbea dze sia? Ðe nèsusua nusi Yesu gblɔ ɖi ŋu hetsɔnɛ sɔna kple nusiwo le dzɔdzɔm egbea, ‘hefoa nya ta tso wo ŋu le wò dzimea’? (Mateo ta 24 kple 25; Marko, ta 13; Luka ta 21) Ðe nèsrɔ̃a Maria le Mawu fe Nya la nyanya nyuie kple ezazã edzidzi le wò dzeɖoɖo me mea? Ðe nàlé wò Yesu ŋuti dzixɔsea me ɖe asi togbɔ be xaxawo ate ŋu ana wòadzɔ be màvo le susu me o le esi nènye eyomedzela taa?
Yesu Nɔviŋutsuwo—Tɔtrɔ Anya Wɔ
Edze abe le Yesu fe ku megbe hafi nɔviaŋutsuwo va xɔ edzi se ene. Anɔ eme be susu sia tae womenɔ etefe esime wòku le fuwɔametia ŋu o eye esia wɔe be wòtsɔ dadaa de apostolo Yohanes fe dzikpɔkpɔ te. Yesu fe fometɔwo fe nuwɔnawo ɖee fia be womede bubu eŋu o, wogblɔ ɣeaɖeɣi kura gɔ hã be Yesu fe “tame da.” (Marko 3:21) Esi wònye fometɔ siwo nye dzimaxɔsetɔwo nɔ Yesu si ta la, kakaɖedzi ate ŋu anɔ amesiwo le afe ɖeka me kple dzimaxɔsetɔwo si be Yesu sea alesi wosena le wo ɖokui me ne fometɔwo ɖu fewu le wo ŋu le wofe xɔse ta la gɔme.
Ke hã, le Yesu fe tsitretsitsi megbe la, edze abe nɔviawo va te edzixɔxɔ se ene. Wonɔ ameha si fo fu ɖe Yerusalem do ŋgɔ na fe 33 M.Ŋ. fe Pentekostea henɔ gbe dom ɖa vevie kple apostoloawo dome. (Dɔwɔwɔwo 1:14) Edze fã be wo nɔvi la fe tsitretsitsia ʋã wo wotrɔ le wofe dziwo me, ale be wova zu efe nusrɔ̃lawo. Mele be mɔkpɔkpɔ nabu ɖe mí gbeɖe be fometɔ siwo fe dzixɔsewo mesɔ kple mía tɔ o mate ŋu atrɔ o.
Ŋɔŋlɔawo fo nu tso Yakobo, Yesu dadaviŋutsu si Wòɖe eɖokui fia etɔxɛe, ŋu be ewɔ akpa vevi aɖe le Kristo-hamea me. Eŋlɔ lɛta aɖe si tso Mawu fe gbɔgbɔ me ɖo ɖe ehati Kristotɔwo, hexlɔ̃ nu wo be woalé wofe xɔse me ɖe asi. (Dɔwɔwɔwo 15:6-29; Korintotɔwo I, 15:7; Galatiatɔwo 1:18, 19; 2:9; Yakobo 1:1) Yuda, Yesu dadavi bubu, ŋlɔ lɛta aɖe si tso gbɔgbɔ me tsɔ xlɔ̃ nu ehati Kristotɔwo be woaʋli xɔse la ta sesĩe. (Yuda 1) Enye nusi ɖe dzesi be Yakobo alo Yuda metsɔ wofe Yesu fe ŋutilã me nɔvi nyenye tsɔ fo adegbee le wofe lɛta si woŋlɔ na hati Kristotɔwo me be yewoatsɔ able wo nu ne woawɔ ɖe nya siwo yewogblɔ dzi o. Ðokuibɔbɔ ŋuti nusɔsrɔ̃ nyui ka gbegbee nye esi míate ŋu asrɔ̃ tso wo gbɔ!
Ekema, nukawoe nye nusiwo míate ŋu asrɔ̃ tso Yesu fe fomea gbɔ? Le nyatefe me la, nutefewɔwɔ ŋuti nusɔsrɔ̃ siwo ŋudɔ míate ŋu awɔ le mɔwo abe esiawo ene nu: (1) Bɔbɔ ɖokuiwò nutefewɔwɔtɔe ɖe nusi nye Mawu fe lɔlɔ̃nu te eye nàkpe akɔ kple dodokpɔ siwo katã ado tso esia wɔwɔ me. (2) Tsɔ gbɔgbɔmenuwo ɖo nɔfe gbãtɔ, ne ema wɔwɔ abia be nàtsɔ nanewo asa vɔe gɔ̃ hã. (3) Na hehe si sɔ ɖe Ŋɔŋlɔawo nu la viwòwo. (4) Mègana mɔkpɔkpɔ nabu ɖe wò o le fometɔ siwo fe dzixɔsewo mesɔ kple tɔwò ŋu o. (5) Ne ame ŋkuta aɖe si le Kristo-hamea me nye wò fometɔ la, mègatsɔe fo adegbee o. Ẽ, nusɔsrɔ̃ tso fome si me Yesu nɔ le anyigba dzi ŋu tea mí ɖe eyama ŋu wu hedzia míafe ŋudzedzekpɔkpɔ ɖe alesi Yehowa tia fome tsɛ aɖe be wòahe Yesu le efe ɖevimenɔɣi la ɖe edzi.
[Nɔnɔmetata si le axa 4]
Yosef ɖe Maria wòzu srɔ̃a si na wokpɔ gome le Mesia ŋuti nyagblɔɖiwo me vava me
[Nɔnɔmetata si le axa 6]
Yosef kple Maria fia gbɔgbɔmegɔmeɖosewo kple akpa si dɔwɔɖui wɔna wo viwo
[Nɔnɔmetata si le axa 7]
Togbɔ be afe si me wotsɔ gbɔgbɔmenuwo ɖo nɔfe gbãtɔ le mee wonyi Yesu le hã la, efe ku megbe ko hafi nɔviawo va xɔ edzi se
[Nɔnɔmetata si le axa 8]
Yesu dadavi Yakobo kple Yuda de dzi fo na hati Kristotɔwo


text:
Ðe Nèwɔ Nyatefea Tɔwòea?
Ðe Nèwɔ Nyatefea Tɔwòea?
‘Mitrɔ miafe nɔnɔme to miafe tamesusu fe yeyewɔwɔ me, bene miadzro nusi nye Mawu fe lɔlɔ̃nu, si nyo, eye wòdzea eŋu nyuie, eye wòle blibo la me akpɔ.’—ROMATƆWO 12:2.
1, 2. Nukata mele bɔbɔe be woanye Kristotɔ vavã egbea o?
BE WOANYE Kristotɔ vavã le ŋkeke mamlɛ siawo—‘ɣeyiɣi sesẽ siawo siwo me nɔnɔ sẽ’—me mele bɔbɔe o. (Timoteo II, 3:1) Le nyatefe me be woadze Kristo fe kpɔɖeŋu yome la, ebia be ame naɖu xexeame dzi. (Yohanes I, 5:4) Ðo ŋku nusi Yesu gblɔ le Kristotɔwo fe mɔa ŋu dzi: “Miyi ɖe agbo bii la me; elabena agbo la keke, eye mɔ la le gbadza, si kplɔa amewo yina ɖe tsɔtsrɔ̃ me, eye ame geɖewo nye amesiwo le edzi yina ɖe eme. Elabena agbo la le biie, eye mɔ la hã xaxa, si kplɔa amewo yina ɖe agbe la me, eye ame ʋɛwo nye amesiwo kpɔnɛ.” Egblɔ hã be: ‘Ne ame aɖe le didim be, yeadze yonyeme la, negbe nu le ye ŋutɔ ɖokui gbɔ, eye wòatsɔ efe fuwɔameti gbawotsyogbe, eye wòadze yonyeme.’—Mateo 7:13, 14; Luka 9:23.
2 Ne Kristotɔ aɖe va ɖo agbemɔ xaxɛa dzi la, gbetɔame bubu si gadze ŋgɔe enye be wòali ke ɖe edzi. Nukata ema nye gbetɔame? Elabena míafe adzɔgbeɖeɖe kple nyɔnyrɔxɔxɔ na Satana tɔa ŋku mí hezãa efe ayemɔwo, alo aɖaŋu vɔ̃ bleameawo ɖe mía ŋu. (Efesotɔwo 6:11) Enya míafe gbɔdzɔgbɔdzɔwo eye wòdzea agbagba wɔa wo ŋudɔ be yeatsɔ agblẽ míafe gbɔgbɔmemenyenye me. Ne èbu eŋu kpɔ la, ete kpɔ be yeagblẽ Yesu dome, eyata nukata wòaɖe asi le míawo ya ŋu?—Mateo 4:1-11.
Satana fe Ayemɔwo
3. Aleke Satana fã ɖikeke ɖe Xawa fe susu mee?
3 Ayemɔ ɖeka si Satana zãnae nye be wòafã ɖikeke ɖe míafe susu me. Edia gbɔdzɔgbɔdzɔfewo le míafe gbɔgbɔmeʋawɔnu ŋu. Le gɔmedzedzea me ke la, ezã ayemɔ ma ɖe Xawa ŋu, ebia be: “Vavãe Mawu gblɔ bena, migaɖu abɔmetiawo katã fe tsetse aɖeke o mahã?” (Mose I, 3:1) Ne míagblɔe bubui la, Satana nɔ gbɔgblɔm be, ‘Ðe wònya wɔ na Mawu be wòde se sia gbegbe na mia? Ðe wòate nu nyui sia gbegbe mia? Mawu nyae bena, gbesigbe ke miaɖu ati sia fe ɖe la, miafe ŋkuwo laʋu, eye mianɔ abe Mawu ene, anya nyui kple vɔ̃!’ Satana fã ɖikeke fe ku ɖe Xawa me helala be wòamie.—Mose I, 3:5.
4. Ðikeke kawoe ate ŋu agblẽ nu le ame aɖewo ŋu egbea?
4 Aleke Satana zãa mɔnu sia egbeae? Ne míedzudzɔ míafe Biblia-xexlẽ, dzudzɔ míafe ɖokuisinusɔsrɔ̃, hedzudzɔ gbedodoɖa, eye míedzudzɔ míafe Kristotɔwo fe subɔsubɔdɔa kple kpekpewo dede la, ana be ame bubuwo fe ɖikenyawo nate ŋu agblẽ nu le mía ŋu bɔbɔe. Le kpɔɖeŋu me: “Aleke míewɔ nya be nyatefe si Yesu fiae nye esia?” “Ŋkeke mamlɛawoe nye esia vavã? Ne èbu eŋu kpɔ la, míele fe alafa 21 lia me xoxo ɖe.” “Ðe míeɖo Harmagedon fe agbo nua, alo egale ŋgɔ ʋĩi?” Ne edzɔ be ɖikeke mawo tɔgbe ɖo mía me la, nukae míate ŋu awɔ atsɔ ɖe wo ɖae?
5, 6. Nukae wòle be míawɔ ne ɖikekewo ɖo mía me?
5 Yakobo ɖo aɖaŋu nyui aɖe esi wòŋlɔ be: “Ne mia dometɔ aɖe le nunya hiãm la, neɖe kuku na Mawu, si na amewo katã faa, eye medoa ŋukpe ame o la, eye wòatsɔe anɛ. Ke neɖe kuku le xɔse me, eye megake ɖi aɖeke o; elabena amesi le ɖi kem la, eɖi futsotsoe, si ya fona yina gbɔna la. Elabena ame kema megasusu be, yeakpɔ nane atso Afetɔ la gbɔ o; ŋutsu dzimevesusula melina sesĩe le efe mɔwo katã dzi o.”—Yakobo 1:5-8.
6 Ke nukae wòle be míawɔ? Ele be ‘míayi edzi anɔ Mawu biam’ le gbedodoɖa me be xɔse kple gɔmesese nasu mía si eye be míado ŋusẽ nu le míafe ɖokuisinusɔsrɔ̃ ku ɖe biabia alo ɖikeke ɖesiaɖe ŋu me. Míate ŋu abia kpekpeɖeŋu tso amesiwo sẽŋu le xɔse me hã gbɔ, eye míagake ɖi gbeɖe o be Yehowa ana kpekpeɖeŋu si míehiã la mí. Yakobo gblɔ hã be: “Eyaŋuti mibɔbɔ mia ɖokui ɖe Mawu te; ke mitsi tre ɖe Abosam ŋu, eye wòasi le mia gbɔ. Mite ɖe Mawu ŋu, eye wòate ɖe mia ŋu.” Ẽ, míafe ɖikekewo nu ayi ne míete ɖe Mawu ŋu to nusɔsrɔ̃ kple gbedodoɖa me.—Yakobo 4:7, 8.
7, 8. Nukawoe nye dzidzenu vevi aɖewo siwo woatsɔ akpɔ tadedeagu si tɔgbe Yesu fia dze sii eye amekawoe ɖo dzidzenu siawo gbɔ?
7 Mítsɔ biabia sia abe kpɔɖeŋu ene, be: Aleke míewɔ nya be tadedeagu si Yesu fia mee míelé ɖe asi? Be míaɖo nya sia ŋu la, dzidzenu ka ŋue wòle be míalé ŋku ɖo? Biblia ɖee fia be ele be lɔlɔ̃ vavãtɔ nanɔ Kristotɔ vavãwo dome. (Yohanes 13:34, 35) Ele be woakɔ Mawu fe ŋkɔ, Yehowa, ŋu. (Yesaya 12:4, 5; Mateo 6:9) Eye ele be woana amewo nanya ŋkɔ ma.—Mose II, 3:15; Yohanes 17:26.
8 Nyatefe tadedeagu fe dzesi bubu enye bubudede Mawu fe Nya, Biblia ŋu. Enye agbalẽ tɔxɛ si ɖe Mawu fe amenyenye kple efe tameɖoɖowo fia. (Yohanes 17:17; Timoteo II, 3:16, 17) Gakpe ɖe eŋu la, nyatefe Kristotɔwo ɖea gbefã Mawu fe Fiaɖufea be eya koe nye amefomea fe mɔkpɔkpɔ ɖeka kolia si ahe agbe mavɔ nɔnɔ le paradisonyigba dzi vɛ. (Marko 13:10; Nyaɖeɖefia 21:1-4) Woɖe wo ɖokui ɖa tso xexe sia me dunyahehe me nufitifitiwɔwɔwo kple efe agbefafãnɔnɔ gbɔ. (Yohanes 15:19; Yakobo 1:27; 4:4) Amekawoe ɖo dzidzenu siawo gbɔ ŋutɔŋutɔ egbea? Nyatefeawo ɖo kpe edzi be ŋuɖoɖo ɖeka koe li—Yehowa Ðasefowo.
Ke ne Ède Ðikekewo Dzi Ðu Ge Do Kpoe Ðe?
9, 10. Nukae míate ŋu awɔ be míaɖu ɖikeke siwo dzi menya le ɖuɖum na mí o dzi?
9 Ke ne ɖikeke aɖe ɖo mía me vevie ya ɖe? Nukae wòle be míawɔ? Nunyala Fia Salomo na ŋuɖoɖoa mí, be: “Vinye, ne èxɔ nye nufofo wɔ tɔwòe, eye nèdzra nye sewo ɖo ɖe ɖokuiwò gbɔ, be nèfu wò to anyi ɖe nunya ŋu, eye nèbi wò dzi ɖe gɔmesese ŋuti, ẽ, ne èyɔ nunya, eye nèkɔ wo gbe dzi ɖe gɔmesese ŋu la, ne èdii abe klosalo ene, eye nèdi eyome mɔ abe kesinɔnu, si le to me ene la, ekema àse Yehowa-vɔvɔ̃ gɔme, eye wò asi atu sidzedze Mawu.”—Lododowo 2:1-5, míawoe te gbe ɖe edzi.
10 Ðe susu sia mewɔ dɔ ɖe ame dzi ŋutɔ oa? Ne míelɔ̃ faa ɖo to Mawu fe nunya le anukware me la, míafe asi “atu sidzedze Mawu.” Ẽ, xexeame katã fe Afetɔ Dziɖulagã fe sidzedze ate ŋu asu mía si ne míelɔ̃ faa be míaxɔ efe nyawo eye míede asixɔxɔ wo ŋu. Ema fia be míatrɔ ɖe Yehowa ŋu le gbedodoɖa me kple to ɖokuisinusɔsrɔ̃ me. Kesinɔnu siwo ɣla ɖe efe Nya la me ate ŋu aɖe ɖikeke ɖesiaɖe ɖa eye woana míakpɔ nyatefea fe kekeli.
11. Aleke ɖikeke ɖo Elisa fe subɔvi mee?
11 Alesi gbedodoɖa te ŋu kpe ɖe Mawu subɔla si me vɔvɔ̃ kple ɖikeke ɖo ŋu fe kpɔɖeŋu si me kɔ dze le Fiawo II, 6:11-18. Elisa fe subɔvi mete ŋu kpɔ nu le gbɔgbɔ me o. Mete ŋu kpɔe dze sii be dzifoʋakɔwo li akpe ɖe Mawu fe nyagblɔɖila, si Siria-ʋakɔa xaxa ɖo ŋu o. Subɔvia tsɔ vɔvɔ̃ do ɣli be: “Oo, nye afetɔ, nuka wɔ ge míala?” Aleke Elisa ɖo eŋui? “Megavɔ̃ o, elabena amesiwo le mía dzi la, sɔ gbɔ wu amesiwo le wo dzi.” Gake aleke subɔvia awɔ axɔ edzi ase? Mate ŋu akpɔ dzifoʋakɔawo o.
12. (a) Aleke wokpɔ subɔvia fe ɖikekea gbɔ nɛ? (b) Aleke míawɔ akpɔ ta na ɖikeke ɖesiaɖe si aɖo mía mee?
12 “Elisa do gbe ɖa gblɔ bena: Yehowa, ʋu efe ŋkuwo, ne wòakpɔ nu! Tete Yehowa ʋu ɖekakpui la fe ŋkuwo, eye wòkpɔ nu, eye kpɔ ɖa, dzosɔwo kple dzotasiaɖamwo le to la ŋu kpaŋkpaŋ fo xlã Elisa.” To mɔ sia dzi la, Yehowa na subɔvia kpɔ dzifoʋakɔ siwo nɔ Elisa ŋu dzɔm. Gake mele be míakpɔ mɔ na Mawu fe kpekpeɖeŋu ma fomevi tututu egbea o. Ðo ŋku edzi be Biblia bliboa menɔ nyagblɔɖilaa fe subɔvi ma si wòasrɔ̃ hena ŋusẽdodo efe xɔse o. Biblia le míawo ya si. Ne míezãe nyuie la, ado ŋusẽ míafe xɔse nenema ke. Le kpɔɖeŋu me, míate ŋu ade ŋugble le nudzɔdzɔ geɖe siwo fo nu tso Yehowa ŋu le efe dzifoʋɔnu ŋu. Wona míekpɔe ɖikekemanɔmee be dzifohabɔbɔ le Yehowa si si kpea asi ɖe efe subɔlawo ŋu le xexeame katã fe hehenadɔ si wɔm wole egbea la me.—Yesaya 6:1-4; Xezekiel 1:4-28; Daniel 7:9, 10; Nyaɖeɖefia 4:1-11; 14:6, 7.
Kpɔ Nyuie le Satana fe Aɖaŋu Vɔ̃wo Ŋu!
13. Mɔ kawo dzie Satana tona dzea agbagba be yeagbɔdzɔ míafe nyatefea me léle ɖe asi me?
13 Mɔnu bubu kawoe Satana gazãna tsɔ gbɔdzɔa míafe gbɔgbɔmemenyenye kple míafe nyatefea me léle ɖe asi mee? Wo dometɔ ɖekae nye agbegbegblẽnɔnɔ fomevi ɖesiaɖe. Le egbexexe si ku gbɔdɔdɔ fe tsu me la, ŋukpenanuwɔna alo gbɔdɔdɔ fe agbegbegblẽnɔnɔ va zu gbesiagbenuwɔna na dzidzime sia si tiaa dzidzɔ yome heɖua agbe eɖanye nuka ke wòlɔ ɖe eme o. Sinimawo, television, kple videowo doa agbenɔnɔ sia ɖe ŋgɔ. Amamaɖeɖenuwɔnawo bɔ ɖe nyakakamɔnuwo me, vevietɔ Internet dzi. Tetekpɔ de xa ɖi na ŋkukeɖenumelawo.—Tesalonikatɔwo I, 4:3-5; Yakobo 1:13-15.
14. Nukatae Satana fe aɖaŋu vɔ̃wo gblẽ nu le Kristotɔ aɖewo ŋu?
14 Kristotɔ aɖewo ɖe mɔ wofe ŋkukekeɖenume gblẽ nu le wo ŋu eye wofo ɖi wofe susu kple dzi to gbɔdɔdɔnuwɔna fe nɔnɔmetatawo alo efe nuwɔna siwo woɖena fiana gaglã kpɔkpɔ me. Woɖe mɔ le wo ɖokui ŋu Satana fe amenublemɔ̃ ɖe wo. Zi geɖe la, esia wɔwɔ na wodzea go le gbɔgbɔ me. Ame mawo tɔgbe meyi edzi nye “vidzĩwo le nu tovo wɔwɔ me” o. Womezu ‘ame tsitsiwo le nyasã me’ o. (Korintotɔwo I, 14:20) Ƒe sia fe la, amewo ŋea tomaɖomaɖo Mawu fe Nya la me gɔmeɖosewo kple dzidzenuwo me tsonu vɔ̃wo. Wogbe “Mawu fe aʋawɔnu blibo la katã” dodo kple emeléle ɖe asi.—Efesotɔwo 6:10-13; Kolosetɔwo 3:5-10; Timoteo I, 1:18, 19.
De Asixɔxɔ Nusi Su Mía Si Ŋu
15. Nukata wòasesẽ na ame aɖewo be woakpɔ ŋudzedze ɖe wofe gbɔgbɔmedomenyinu ŋu?
15 Yesu gblɔ be: “Miadze si nyatefe la, eye nyatefe la lawɔ mi ablɔɖeviwoe.” (Yohanes 8:32) Eva hiã be Ðasefo akpa gãtɔ nadzudzɔ wofe tsã gbenɔnɔ kple subɔsubɔhadedewo. Eyata ɖewohĩ ŋudzedzekpɔkpɔ ɖe ablɔɖe si nyatefea na wo la ŋu anɔ bɔbɔe na wo wu. Gake ɖewohĩ asesẽ na sɔhɛ aɖewo siwo wo dzilawo nyi le nyatefea me be woakpɔ ŋudzedze ɖe wofe gbɔgbɔmedomenyinua ŋu. Womenɔ alakpasubɔsubɔha aɖeke me kpɔ loo alo nye xexe sia si tea gbe ɖe vivisese didi dzi, efe atikevɔ̃ɖizazã, kple efe agbegbegblẽnɔnɔ fe akpa aɖeke kpɔ o. Ale wɔ wòate ŋu adzɔ be womakpɔ vovototo gã si le míafe gbɔgbɔmeparadisoa kple Satana fe xexe gblẽkua dome la adze sii o. Ðewohĩ wo dometɔ aɖewo gɔ̃ hã aɖe mɔ tetekpɔ si nye be woaɖɔ xexeame fe aɖia kpɔ be woanya nusi gbegbe to wo ŋu la naɖu wo dzi!—Yohanes I, 2:15-17; Nyaɖeɖefia 18:1-5.
16. (a) Biabia kawoe míate ŋu abia mía ɖokui? (b) Nukae wofia mí hede dzi fo na mí be míawɔ?
16 Ðe wòhiã ŋutɔŋutɔ be míade míafe asiwo dzo me be míanya nusi vevesese kple fukpekpe nyea? Ðe míate ŋu asrɔ̃ nu tso numanyomanyo si me amewo to la me oa? Ðe wòhiã be míade mía ɖokui xexe sia me fe “ba” me be míakpɔe ɖa be nane to mía ŋu hãa? (Petro II, 2:20-22) Petro ɖo ŋku edzi na fe alafa gbãtɔ me Kristotɔ siwo nye Satana fe xexeame nɔlawo tsã be: “Agbe fe ɣeyiɣi, si va yi la, sɔ gbɔ be, miewɔ trɔ̃subɔlawo fe lɔlɔ̃nu, eye miezɔ le hadzedzewo, nudzodzrowo, ahatsunonowo, nutsuɖuɖuwo, aglotutuwo kple trɔ̃subɔsubɔ ŋunyɔtɔ la me.” Le nyatefe me la, mehiã be míafo mía ɖokui ɖe xexeame fe ‘nuvlowɔwɔ fe ba me’ be míakpɔ alesi gbegbe agbenɔnɔ ate ŋu aɖi gbɔe o. (Petro I, 4:3, 4) Ke boŋ wofia Yehowa fe agbenyuinɔnɔ fe dzidzenu kɔkɔwo mí le míafe Fiaɖufe Akpatawo, siwo nye Biblia ŋuti hehenafewo me. Eye wodea dzi fo na mí be míazã míafe tamebubuŋutete atsɔ ana kakaɖedzi mía ɖokui be míawo sie nyatefea le eye be míawɔ nyatefea mía tɔe.—Yosua 1:8; Romatɔwo 12:1, 2; Timoteo II, 3:14-17.
Míafe Ŋkɔ Menye Dzesidenu Dzro aɖe Ko O
17. Aleke míawɔ anye Yehowa fe Ðasefo siwo wɔa dɔ geɖe wu?
17 Ne míewɔ nyatefea mía tɔe la, míadi be míagblɔe na ame bubuwo le mɔnukpɔkpɔ nyui ɖesiaɖe me. Esia mefia be míate kpɔ azii ɖe amesiwo meɖe ɖetsɔleme fia o la dzi o. (Mateo 7:6) Ke boŋ efia be míavɔ̃ be míaɖe mía ɖokui afia be míenye Yehowa Ðasefo o. Ne ame aɖe ɖe ɖetsɔleme sue aɖe fia to nya aɖe biabia tso dzime alo Biblia-srɔ̃gbalẽ aɖe xɔxɔ me la, míasu te anɔ dzadzraɖo be míagblɔ míafe mɔkpɔkpɔa ŋu nya nɛ. Nyatefee, esia abia be agbalẽ vovovoawo dometɔ aɖe nanɔ mía si ɣesiaɣi eɖanye afikae míanɔ o—le afeme, dɔwɔfe, suku, fiase me, alo ɖiɖiɖemefewo.—Petro I, 3:15.
18. Aleke mía ɖokui ɖeɖefia wòadze fã be míenye Kristotɔwo akpɔ ŋusẽ nyui ɖe míafe agbe dzii?
18 Ne míeɖe mía ɖokui fia wòdze fã be míenye Kristotɔwo la, míedoa ŋusẽ míafe akpababla ɖe Satana fe xadede vɔ̃wo ŋu. Ne dzigbezã alo Kristmas kplɔ̃ɖoɖo loo alo dɔwɔfe tsatsadada wɔna aɖe ɖo edzi la, zi geɖe dɔwɔhatiwo agblɔ be, “Migaɖe fu nɛ o. Yehowa Ðasefoe wònye.” Awɔe hã be ɖewohĩ amewo aɖu wo ɖokui dzi le gbegblẽnyawo gbɔgblɔ me ne èle tefea. Ale wɔ míafe Kristotɔnyenye ɖeɖefia kpɔa ŋusẽ nyui ɖe míafe agbe dzi, abe alesi apostolo Petro gɔ̃ hã ɖee fiae ene be: “Eye ameka awɔ vɔ̃ ɖe mia ŋu, ne mienye veviedolawo le nu nyui me mahã? Ke ne miekpe fu le nu dzɔdzɔe ŋuti hã la, woayra mi.”—Petro I, 3:13, 14.
19. Aleke míewɔ nya be míele ŋkeke mamlɛawo ŋutɔŋutɔ me?
19 Viɖe bubu si tsoa nyatefea wɔwɔ mía tɔe mee nye be míakpɔ kakaɖedzi be nuɖoanyi sia fe ŋkeke mamlɛawoe nye sia vavã. Míava nyae be Biblia me nyagblɔɖi geɖe le eme vam le míafe ŋkekea me. * Paulo fe nuxlɔ̃ame si nye be “le ŋkeke mamlɛawo me la ɣeyiɣi sesẽ siwo me nɔnɔ asẽ la ava” fe kpeɖodzi dze fã le nudzɔdzɔ dziŋɔ siwo dzɔ le fe alafa si va yi me la me. (Timoteo II, 3:1-5, NW; Marko 13:3-37) Woɖo tanya na nyadzɔdzɔgbalẽ aɖe si do nyitsɔ laa me nyati aɖe si fo nu tso fe alafa 20 lia ŋu be “Woaɖo Ŋku Edzi be Ŋutasẽnu Gbɔ Eme Wɔwɔ fe Azã.” Nyatia gblɔ be: “Ƒe 1999 ye nye fe si me wokɔ ʋu ɖi le wu ɖesiaɖe le fe alafa si me wowɔ hlɔ̃nu le wu fe afã susɔea me.”
20. Fifia enye nuka wɔɣi?
20 Menye fifiae nye megbeleleheɣi o. Yehowa fe yayra ɖe Biblia fe hehenadɔ si fo ɖesiaɖe ta si wowɔ kpɔ le xexeame katã wònye ɖaseɖiɖi na dukɔwo dzi la dze fã. (Mateo 24:14) Wɔ nyatefea tɔwoe, eye nàgblɔe na ame bubuwo. Wò etsɔme mavɔ nɔ te ɖe nusi nàwɔ fifia dzi. Alɔgblɔlɔ wɔwɔ mana nàxɔ Yehowa fe yayra o. (Luka 9:62) Ke boŋ ɣeyiɣia de be ‘mianɔ te sesĩe, maʋãmaʋã, eye miagba go ɖaasi le Afetɔ la fe dɔwɔwɔ me, esi mienyae bena, miafe agbagbadzedze menye dzodzro le Afetɔ la me o ŋuti la.’—Korintotɔwo I, 15:58.
[Etenuŋɔŋlɔ]
^ mm. 19 Kpɔ Gbetakpɔxɔ, January 15, 2000, axa 12-14. Memama 13 vaseɖe 18 dzro kpeɖodzi sẽŋu ade siwo ɖee fia be míele ŋkeke mamlɛawo me tso fe 1914 me ke la me.
Èɖo Ŋku Wo Dzia?
•Aleke míawɔ aɖe ɖikekewo ɖa?
•Nuka míate ŋu asrɔ̃ tso Elisa fe subɔvi fe kpɔɖeŋua me?
•Agbenɔnɔ teamekpɔ kawoe wòle be míanɔ ŋudzɔ na ɣesiaɣi?
•Nukata wòle be míaɖe mía ɖokui fia wòadze fã be míenye Yehowa Ðase fowo?
[Biabiawo]
[Nɔnɔmetata siwo le axa 10]
Biblia-sɔsrɔ̃ kple gbedodoɖa ɣesiaɣi ate ŋu ana míaɖe ɖikekewo ɖa
[Nɔnɔmetata si le axa 11]
Wokpɔ Elisa fe subɔvi fe ɖikekewo gbɔ nɛ to ŋutega aɖe dzi
[Nɔnɔmetata si le axa 12]
Wofiaa Yehowa fe agbenyuinɔnɔ fe dzidzenu kɔkɔwo mí le Fiaɖufe Akpatawo, abe esia tɔgbe si le Benin ene me